Judi pertaruhan Piala Dunia cecah RM6.3 juta
Oleh MOHD SHARKAWI LONDING

7 Disember 2022, 2:59 pm
JOHOR BAHRU – Polis Johor berjaya menumpaskan sindiket judi dalam talian Piala Dunia Qatar 2022 melibatkan pertaruhan mencecah RM6.3 juta menerusi 45 siri serbuan di sekitar negeri ini.
Ketua Polis Johor, Datuk Kamarul Zaman Mamat berkata, dalam Ops Soga XI yang dilaksanakan bermula 21 November lalu sehingga semalam seramai 46 penganjur atau bookie diberkas masing-masing berusia antara 18 hingga 72 tahun.
Menurutnya, kejohanan Fifa Piala Dunia Qatar 2022 bermula 21 November dan bakal berakhir 19 Disember ini yang melibatkan 32 buah negara dan peluang ini digunakan sindiket perjudian atas talian sebaik mungkin untuk meraih keuntungan.
“Bagi membanteras aktiviti haram ini, polis Johor melaksanakan Ops Soga XI di seluruh negeri dan menahan seramai 45 penganjur iaitu bookie yang mencari pelanggan membabitkan kredit limit pertaruhan mencecah RM6,317,498.
“Menerusi serbuan yang dijalankan itu juga, sebanyak RM34,303, SGD500 (RM1,621) serta 48 buah telefon pintar pelbagai jenama dirampas termasuk sim kad dan sebuah buku,” katanya dalam kenyataan di sini.
Kamarul Zaman berkata, kesemua tangkapan direman bagi membantu siasatan lanjut membabitkan siasatan antaranya Seksyen 4(1)(d), Seksyen 6(1) dan Seksyen 6(3) Akta Pertaruhan 1953.

Ujarnya, kejayaan Ops Soga XI adalah hasil maklumat risikan pihak polis selain perkongsian maklumat daripada orang ramai.
“Polis Johor memberi amaran keras kepada individu sama ada pemain atau penganjur judi, tindakan tegas akan dikenakan ke atas mereka mengikut undang-undang sedia ada,” katanya. – KOSMO! ONLINE


Mahkamah: Lelaki dijel tiga tahun, mengaku belasah anak, isteri
Oleh DIYANATUL ATIQAH ZAKARYA

7 Disember 2022, 3:08 pm
MELAKA – Tindakan seorang penganggur sanggup mencucuh rokok pada isteri dan mencederakan dua anaknya kerana tidak dibelikan rokok membawa padah apabila dijatuhi hukuman penjara tiga tahun dalam prosiding mahkamah di sini, hari ini.
Tertuduh Rony Abraham, 37, dijatuhi hukuman itu selepas membuat pengakuan bersalah atas empat pertuduhan yang dibacakan secara berasingan di Mahkamah Sesyen dan Mahkamah Majistret Melaka.
Dalam prosiding di hadapan Hakim Mohd. Sabri Ismail, tertuduh didapati telah menyebabkan kecederaan kepada isterinya, Nazifah Mohd Salleh, 38 tahun dengan cara mencucuh puntung rokok di lengan tangan kanan dan bahagian mata sebelah kiri mangsa.
Bagi kesalahan itu, tertuduh didakwa mengikut Seksyen 324 Kanun Keseksaan dan dibaca bersama Seksyen 326A kanun sama yang memperuntukan hukuman penjara sehingga 20 tahun atau denda atau sebat, atau mana-mana dua daripada hukuman itu.
Dalam prosiding berasingan di hadapan Majistret Sharda Shienha Mohd. Suleiman, tertuduh didapati bersalah atas tiga pertuduhan menyebabkan kecederaan terhadap isteri dan dua anaknya berusia 12 dan 13 tahun.
Mengikut kesemua pertuduhan itu, tertuduh dengan sengaja telah memukul pipi kiri dan seluruh badan isterinya menggunakan tangan juga menendang belakang badan anak lelakinya berusia 12 tahun serta menumbuk mulut anak perempuannya yang berusia 13 tahun sehingga cedera.

Bagi perbuatan itu, dia didakwa mengikut Seksyen 323 Kanun Keseksaan dan dibaca bersama Seksyen 326A kanun sama yang memperuntukan hukuman penjara sehingga dua tahun atau denda RM 2,000 atau kedua-duanya sekali.
Kesemua perbuatan itu dilakukan di sebuah rumah di Bukit Tempayan, Tanjung Kling di dalam daerah Melaka Tengah antara pukul 7 pagi hingga 11 pagi, pada 17 Oktober 2022 lalu.
Mengikut fakta kes, tertuduh bertindak memukul isterinya selepas berang wanita itu tidak membelikan rokok untuknya.
Mangsa kemudian telah keluar membeli rokok tersebut, namun tertuduh masih tidak berpuas hati dan mengarahkan isterinya duduk di atas katil sebelum mencucuh puntung rokok ke bahagian badan mangsa.
Tertuduh turut memukul dua lagi anaknya sebelum secara tiba-tiba bertindak naik ke atas bumbung rumah dah meminta tolong.
Mohd. Sabri kemudian menjatuhkan hukuman penjara selama tiga tahun bermula dari tarikh tertuduh di tangkap iaitu pada 23 Oktober lalu, manakala Sharda menetapkan hukuman penjara dua tahun bagi setiap tiga pertuduhan yang didakwa di hadapannya.
Kesemua hukuman itu bagaimanapun diperintahkan untuk berjalan serentak.
Terdahulu, pendakwaan dikendalikan secara berasingan oleh Timbalan Pendakwa Raya Muhammad Nazrin Ali Rahim dan Fiqri Hakim Zamri, manakala tertuduh tidak diwakili peguam. – KOSMO! ONLINE


TDM lunas pembayaran keuntungan RM2.7 juta kepada LTAWNT
Oleh MOHD AZLI ADLAN

7 Disember 2022, 2:50 pm
KUALA TERENGGANU – Anak syarikat kerajaan negeri Terengganu, Kumpulan TDM Berhad melunaskan pembayaran keuntungan lebih RM2.69 juta kepada Lembaga Tabung Amanah Warisan Negeri Terengganu (LTAWNT).
Pengarah Eksekutif TDM, Najman Kamaruddin berkata, pembayaran tersebut merupakan keuntungan yang diperolehi daripada usaha sama kedua-dua syarikat dalam pengurusan ladang kelapa sawit bagi tahun kewangan 2021.
“TDM Plantation Sdn. Bhd. telah diberi tanggungjawab menguruskan 1,336 hektar ladang kelapa sawit milik LTAWNT yang terletak di Ladang Air Putih, Kemaman sejak tahun 1996.
“Perusahaan ladang kelapa sawit itu telah mencatatkan pertumbuhan memberangsangkan biarpun berdepan ketidaktentuan pasaran, kekurangan buruh, dan pandemik Covid-19 pada tahun lalu,” katanya di sini semalam.
Terdahulu beliau menyerahkan pembayaran keuntungan lebih RM2.69 juta berkenaan kepada Setiausaha LTAWNT, Nor Azam A. Rahman @ Yusof.
Najman berkata, keuntungan usaha sama yang dijana antara TDM dan LTAWN pada tahun lalu lebih tinggi berbanding RM1.9 juta pada tahun 2020.

Tambah beliau, peningkatan pembayaran keuntungan berkenaan mencerminkan keupayaan TDM dalam menguruskan aset dan perniagaan terutama dalam segmen perladangan. – KOSMO! ONLINE


Bomba bantu usung remaja 120kg di Bukit Beruntung
Oleh TUAN NURHIDAYAH TUAN AB.GHANI

7 Disember 2022, 2:41 pm
HULU SELANGOR – Pihak bomba dipanggil bagi membantu mengangkat remaja perempuan yang mengalami masalah obesiti dengan berat badan kira-kira 120 kilogram (kg) di Blok E Apartmen Cempaka Taman Bunga Raya, Bukit Beruntung, di sini, malam tadi.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, remaja berusia 13 tahun itu dipercayai menjalani rawatan di Hospital Selayang kerana menghidap penyakit kencing manis dan darah tinggi.
“Remaja berkenaan dibawa pulang oleh sebuah ambulans swasta ke rumahnya di Bukit Beruntung.
“Pihak ambulans swasta meminta bantuan pihak bomba dari Balai Bomba dan Penyelamat (BBP) Bukit Sentosa untuk mengangkat dia dari ambulans ke rumahnya yang berada di tingkat empat.
“Remaja perempuan tersebut dipindahkan dari pengusung ke beg kanvas dan terus dibawa naik ke rumah,” katanya dalam kenyataan hari ini.
Norazam berkata, bomba mengambil masa kira-kira 20 minit untuk mengangkat remaja perempuan itu dan operasi ditamatkan sepenuhnya pukul 8.01 malam. – KOSMO! ONLINE.


Seorang anggota maut, pengebom letupkan diri di balai polis Bandung
Oleh KOSMO!

7 Disember 2022, 2:45 pm
BANDUNG – Seorang anggota polis maut manakala tiga yang lain cedera parah dalam kejadian letupan bom di luar sebuah balai polis di kota Bandung, dalam wilayah Jawa Barat hari ini, lapor stesen penyiaran Kompas TV.
“Kemas kini mangsa insiden pengebom bunuh diri di balai polis Astanaanyar adalah seorang anggota terkorban, tiga cedera parah dan empat cedera ringan.
“Satu lagi mangsa yang cedera ringan ialah orang awam,” kata Ketua Biro Penerangan Masyarakat bahagian Perhubungan Awam Polis Indonesia, Ahmad Ramadhan.
Sementara itu, Ketua Polis Daerah Jawa Barat, Suntana menambah, pengebom bunuh diri didapati membawa dua bahan peledak.
“Satu bahan peledak telah diletupkan oleh penyerang, manakala satu lagi telah dimusnahkan. Bahan peledak kedua itu ditemui di dalam balai polis,” katanya.
Bahan peledak yang ditemui itu dimusnahkan oleh unit pemusnah bom.

Insiden letupan bom itu berlaku sekitar pukul 8.20 pagi (waktu tempatan) hari ini, semasa perhimpunan tugasan diadakan di balai polis Astanaanyar.
“Seorang lelaki menceroboh masuk sambil menghunus sebilah senjata tajam. Dia cuba membuat kecoh ketika polis sedang berhimpun,” kata Ketua Polis Bandung,  Aswin Sipayung.
Tambah Aswin, pengebom bunuh diri itu meletupkan bahan peledak yang telah membunuh dirinya termasuk seorang anggota polis.
“Pegawai-pegawai yang cedera telah dibawa ke hospital. Kami juga telah membersihkan kawasan kejadian dan menyekat semua laluan masuk,” jelasnya. – AFP/Agensi


Siti Bainun MC 22 hari, mohon tangguh perbicaraan
Oleh NUR ALWANI ZAFIRAH KHAIRUL

7 Disember 2022, 3:39 pm
KUALA LUMPUR – Mahkamah Sesyen di sini, hari ini, diberitahu bahawa pengasas Rumah Bonda, Siti Bainun Ahd Razali, diberi sijil cuti sakit (MC) selama 22 hari berakhir 19 Disember ini akibat masalah kesihatan yang dihadapinya.
Peguam bela Siti Bainun, Nur ‘Aminahtul Mardiah Md Nor memaklumkan anak guamnya dijangkiti bakteria yang memerlukan pengambilan antibiotik selama 15 hari sebelum menjalani pembedahan hempedu.
Peguam itu berkata jangkitan itu dikesan hasil prosedur perubatan endoskopi serta ujian darah di hospital semalam.
“Siti Bainun telah dibenarkan keluar dari hospital malam tadi dan telah diberikan surat cuti sakit (MC). Laporan terkini kesihatan dan MC Siti Bainun akan dikemukakan kepada mahkamah.
“Laporan penuh akan diberi selepas 14 hari kerana hospital memerlukan masa,” katanya.
Sementara itu, Timbalan Pendakwa Raya Zilfinaz Abbas memohon kepastian keadaan sebenar Siti Bainun yang diberikan MC bermula 28 November hingga 19 Disember ini.

“Kami bukan doktor untuk memahami gambar dalam laporan kesihatan kerana mempunyai banyak terma saintifik. Sebab itu, kami mohon doktor dipanggil memberi keterangan mengenai laporan itu.
“Berkaitan isu permohonan, pendakwaan sudah memfailkan bantahan berhubung permohonan mengikut Seksyen 112 KPJ semalam, namun permohonan Seksyen 173 KPJ baru diketahui hari ini,” katanya.
Susulan daripada permohonan tersebut, Hakim Izralizam Sanusi meminta kedua-dua pihak memfailkan hujahan bertulis permohonan mengikut Seksyen 173 KPJ itu sebelum pukul 4.30 petang esok dan akan membuat keputusan berhubung kedua-kedua perkara berkenaan Jumaat ini.
Izralizam juga akan memutuskan tarikh baharu prosiding bela diri kes Siti Bainun yang sepatutnya berjalan minggu ini, pada hari sama. – KOSMO! ONLINE


Mahkamah: Tarikh baharu bela diri Siti Bainun diketahui Jumaat
Oleh NUZULSHAM SHAMSUDDIN

7 Disember 2022, 3:40 pm
KUALA LUMPUR – Mahkamah Sesyen di sini menetapkan Jumaat ini bagi keputusan dua permohonan baharu yang dikemukakan pihak pembelaan pengasas Rumah Bonda Siti Bainun Ahd Razali.
Dua permohonan itu ialah mendapatkan rakaman percakapan 15 saksi pembelaan yang ditawarkan pendakwaan dan memanggil semula tiga saksi pendakwaan yang sebelum ini memberi keterangan.
Semasa prosiding Hakim Izralizam Sanusi memutuskan Jumaat ini bagi keputusan dua permohonan tersebut kerana mahkamah perlu meneliti kedua-dua permohonan yang dikemukakan pihak termasuk hujahan balasan daripada pihak pendakwaan.
“Berdasarkan fakta, terdapat dua permohonan (pihak pembelaan) yang saya kira mahkamah perlu peluang memberi peluang kepada pihak pembelaan dan juga pihak pendakwaan dalam membuat persediaan bicara pembelaan.
“Ia kerana keputusan bagi kedua-dua permohonan tersebut akan memberikan kesan pada pembelaan tertuduh,” kata hakim itu.
Menurut hakim Izralizam lagi, pada hari yang sama tarikh baharu perbicaraan bela diri Siti Bainun atas dua pertuduhan mengabai dan menganiaya remaja perempuan sindrom Down Bella, turut akan ditetapkan mahkamah.

Terdahulu hakim Izralizam telah melapangkan tarikh-tarikh perbicaraan yang telah ditetapkan sebelum ini selepas mempertimbangkan tertuduh perlu menjalani rawatan kesihatan seperti yang dikemukakan pihak pembelaannya sebelum ini. – KOSMO! ONLINE


Majalah Time nobat Michelle Yeoh Ikon 2022
Oleh HANISAH SELAMAT

7 Disember 2022, 2:30 pm
PETALING JAYA – Bintang Hollywood kelahiran Malaysia, Tan Sri Michelle Yeoh mencipta sejarah tersendiri apabila diumumkan oleh majalah antarabangsa Time sebagai Ikon Tahun 2022.
Pemilihan tersebut dianggap sebagai tanda pengiktirafan terhadap sumbangan besar aktres berusia 60 tahun itu kepada industri perfileman global.
Melalui hantaran dikongsi dalam Instagram, Time mendedikasikan penghargaan khas buat anak seni kelahiran Ipoh, Perak itu yang juga ikon paling berpengaruh Asia sejak berdekad lalu.
Kapsyen hantaran tersebut memperakui Yeoh sebagai kuasa besar dalam era kegemilangan filem aksi Hong Kong menerusi pembabitan dalam naskhah aksi selain mempunyai keberanian melakukan lagak ngeri.
Satu persatu pencapaian serta perincian penampilan Yeoh dalam setiap naskhah besar dikupas termasuk filem ‘box office’, Everything Everywhere All at Once yang ditayangkan Mac lalu.
Filem tersebut menyaksikan Yeoh melakonkan watak isteri dan ibu yang mahu menyelamatkan dunia sekali gus meletakkan aktres berkenaan dalam senarai pelakon nombor satu Hollywood.

Penampilannya dalam filem indie arahan Daniel Kwan dan Daniel Scheinert tersebut dianggap detik dinantikan, malah ramai percaya Yeoh bakal menggenggam Oscar melalui watak dibawanya.
MICHELLE Yeoh menerima pengiktirafan daripada majalah antarabangsa Time sebagai Ikon Tahun 2022.
Hantaran tersebut turut memetik temu bual aktres tersohor itu, antara lainnya mendedahkan dia menyedari hal berkenaan serta rasa diberkati.
“Saya ada memikirkannya. Bukan diri sendiri sahaja, saya fikir seluruh komuniti Asia turut memikirkannya. Mereka datang kepada saya dan beritahu, kamu melakukan ini untuk kami,” katanya.
Pada Ogos lalu, Yeoh yang membintangi lebih 70 filem sejak empat dekad lalu menjadi artis Asia pertama menerima Ijazah Kehormat Doktor Falsafah (PhD) dalam seni halus dari Institut Filem Amerika (AFI), Los Angeles, Amerika Syarikat (AS).
Terdahulu, kerjaya seninya bermula selepas memenangi pertandingan Miss Malaysia World ketika berusia 20 tahun, seterusnya mewakili negara ke pertandingan Miss World 1983 di London, United Kingdom (UK) pada tahun yang sama.
Selepas itu, Yeoh muncul juara Miss International Tourism Quest hingga membuka laluan kepada dunia lakonan apabila terpilih menjayakan projek komersial bersama Jackie Chan sebelum disambar penerbit filem Hong Kong, D&B Films.
Antara filem lain lakonan Yeoh adalah Memoirs of A Geisha pada 2005 disusuli Reign of Assassins (2010), Kung Fu Panda 2 (2011) serta The Lady (2011) yang menyita perhatian dunia apabila dia membawa watak Aung San Suu Kyi.
Populariti Yeoh mula memuncak selepas dia dipilih menjadi ‘Gadis Bond’ dalam filem Tomorrow Never Dies di samping Pierce Brosnan pada tahun 1997.
Naskhah pecah panggung lain termasuklah Crouching Tiger Hidden Dragon, Shang-Chi and the Legend of the Ten Rings dan Crazy Rich Asians.
Tahun 2022 juga menyaksikannya muncul dalam produksi mega seperti The School Of Good and Evil, Minions: The Rise Of Gru, Paws of Fury: the Legend Of Hank dan terbaharu Avatar: The Way Of Water. – KOSMO! ONLINE


Anwar cuba cipta persepsi, gempur pengundi Melayu- Wan Fayhsal
Oleh TUAN NURHIDAYAH TUAN AB.GHANI

7 Disember 2022, 3:41 pm
KUALA LUMPUR – Timbalan Ketua Pemuda Perikatan Nasional (PN), Wan Ahmad Fayhsal Wan Ahmad Kamal tampil membuat laporan polis terhadap Perdana Menteri, Datuk Seri Anwar Ibrahim di Ibu Pejabat Daerah (IPD) Dang Wangi, di sini, tengah hari tadi.
Laporan polis dibuat berhubung kenyataan Anwar yang mendakwa sebahagian dana pilihan raya PN datang daripada syarikat perjudian.
Beliau yang juga Ahli Parlimen Machang itu menafikan sekeras-kerasnya tuduhan berkenaan serta menyifatkan dakwaan sedemikian adalah sebahagian daripada permainan politik.
“Perkara ini sebenarnya permainan politik yang dilakukan oleh Anwar untuk membina persepsi seolah-olah kami menerima dana daripada syarikat judi.
“Mungkin tujuannya adalah untuk menggempur pengundi-pengundi Melayu khususnya yang bakal mengundi di Parlimen Tioman dan Dun Padang Serai,” katanya.
Bagaimanapun, beliau yakin para pengundi tidak akan termakan dengan fitnah sedemikian kerana kenyataan itu telah dinafikan oleh pimpinan parti berkenaan iaitu Datuk Seri Hamzah Zainuddin, Abdul Hadi Awang, dan Tan Sri Muhyiddin sendiri.

“Dengan laporan dibuat hari ini menunjukkan kami tiada perkara yang perlu diselindungkan daripada pihak berkuasa untuk melakukan siasatan. Bukan sahaja berkait dengan dakwaan dana judi tersebut malah berkenaan kontroversi penggunaan dana kecemasan berjumlah lebih RM600 bilion.
“Kami mengambil serius terhadap tohmahan ini dan berharap pihak Polis Diraja Malaysia (PDRM) menyiasat dan mengambil kira laporan yang telah dilakukan,” tegasnya. -KOSMO! ONLINE.


Mahkamah: Suspek samun guna pistol mainan direman enam hari
Oleh ASLIZA MUSA

7 Disember 2022, 2:27 pm
IPOH – Lelaki yang disyaki terbabit dalam kes samun kedai emas menggunakan pistol mainan di Jalan Sultan Iskandar di sini semalam direman selama enam hari bermula hari ini.
Perintah reman terhadap suspek berusia 32 tahun sehingga Isnin ini dikeluarkan oleh Majistret Noor Azreen Liana Mohd. Darus di Mahkamah Majistret Ipoh dekat sini.
Difahamkan, suspek yang memakai baju lokap berwarna ungu patah tangan kiri dipercayai terjatuh ketika cuba melarikan diri.
Ketua Polis Daerah Ipoh, Asisten Komisioner Yahaya Hassan berkata, siasatan awal mendapati suspek tidak mempunyai rekod jenayah lampau selain negatif dadah.
Katanya, suspek yang merupakan bekas pemandu lori itu juga didapati pertama kali melakukan jenayah samun.
“Suspek direman selama enam hari bagi membantu siasatan mengikut Seksyen 392/397 Kanun Keseksaan kerana samun menggunakan senjata.

“Sebaik sahaja siasatan lengkap, kita akan menyerahkan kertas siasatan kepada timbalan pendakwa raya bagi tujuan pendakwaan,” katanya ketika dihubungi di sini hari ini.
Media sebelum ini melaporkan, polis menahan seorang lelaki yang disyaki terlibat dalam kejadian samun di sebuah kedai emas di Jalan Sultan Iskandar pada pukul 2 petang, semalam.
Suspek diberkas ketika sedang dikejar orang awam di Jalan Dato Onn Jaafar dekat sini.
Tangkapan terhadap suspek dalam tempoh 30 minit selepas kejadian samun membawa kepada penemuan sepucuk pistol mainan plastik dalam beg silang lelaki itu. – KOSMO! ONLINE


Hakim digantung tugas kongsi gambar tidak sopan
Oleh KOSMO!

8 Disember 2022, 9:00 pm
BOGOTA – Seorang hakim yang digantung kerja di Colombia selepas mengendalikan perbicaraan secara maya dari atas katil kini berkongsi gambar-gambar tidak sopannya di media sosial, lapor Daily Star semalam.
Hakim itu, Vivian Polania sebelum ini digantung kerja kerana beliau mengadili perbicaraan mahkamah maya dari katil dengan memakai apa yang kelihatan seperti seluar dalam sambil menghisap rokok.
Bagaimanapun, Polania telah menggunakan laman Instagram untuk berkongsi lebih banyak gambar yang tidak sopan dan beliau kelihatan tidak terganggu dengan penggantungan tugasnya.
Peminat-peminatnya pula pantas mengulas tentang gambar seksi itu dengan ada yang menyindirnya selain disertai beberapa siri emoji ketawa.
Seorang pengguna media sosial menulis: “Oh Yang Arif, anda sangat cantik. Kami sayangkan anda.”
Polania digantung tugas selama tiga bulan selepas beliau didapati melanggar beberapa peraturan Suruhanjaya Tatatertib Kehakiman negara berkenaan baru-baru ini.

Hakim yang berusia 34 tahun itu muncul dalam siaran secara langsung menerusi Zoom sambil menghisap rokok dalam apa yang kelihatan seperti seluar dalamnya semasa mengendalikan perbicaraan tentang pengeboman kereta. – Agensi


[VIDEO] Tiga penunggang motosikal cedera, tergelincir akibat tumpahan diesel
Oleh ROHANA MOHD. NAWI

8 Disember 2022, 9:05 pm
KOTA BHARU – Tiga penunggang motosikal termasuk seorang wanita cedera selepas motosikal yang ditunggang mereka tergelincir selepas kejadian tumpahan minyak diesel di bulatan Gok Kapor di sini hari ini.
Dalam kejadian kira-kira pukul 8.40 pagi, wanita yang berusia 42 tahun mengalami kecederaan serius dihantar ke Hospital Raja Perempuan Zainab II (HRPZ II) di sini untuk rawatan lanjut.
Ketua Balai Bomba dan Penyelamat Kota Bharu, Zukeri Shafei berkata, dua lagi penunggang motosikal yang berusia 28 dan 64 tahun hanya mengalami cedera ringan.
Menurutnya, pihaknya menerima panggilan kecemasan kira-kira pukul 8.45 pagi daripada orang awam yang memaklumkan terdapat tumpahan minyak diesel di atas jalan raya sehingga menyebabkan tiga buah motosikal tergelincir.
“Sembilan anggota bomba bersama sebuah jentera bergegas ke tempat kejadian telah membuat semburan air ke atas jalan raya bagi menghilangkan kesan tumpahan diesel.
“Anggota terlibat mengambil masa selama 35 minit untuk menbersihkan kawasan tersebut,” katanya ketika dihubungi Kosmo! hari ini..

Menurut Zukeri, wanita yang cedera dihantar ke HRPZ II dengan menggunakan ambulans untuk rawatan lanjut.
Terdahulu, tular di media sosial video sistem televisyen litar tertutup (CCTV) yang memaparkan kejadian kemalangan empat buah motosikal jatuh secara berturut-turut semasa tiba di bulatan Gok Kapor di sini.
Keadaan itu menyebabkan penunggang motosikal mengalami kecederaan sebelum ambulans dan jentera bomba tiba di lokasi kejadian. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Amaran air pasang besar hingga Ahad
Oleh KOSMO!

8 Disember 2022, 10:55 pm
PETALING JAYA – Pusat Hidrografi Nasional (PHN) meramalkan berlakunya air pasang besar bermula hari ini hingga Ahad.
Keadaan tersebut katanya, boleh menyebabkan limpahan air di kawasan darat dan berkemungkinan banjir di lokaliti kawasan rendah pesisir pantai.
“Penduduk berhampiran pesisir pantai disaran agar lebih cakna dan berwaspada berdepan fenomena ini.
“Sila pantau keadaan cuaca semasa dan rujuk agensi berkaitan untuk informasi keselamatan kawasan pesisir pantai,” katanya menerusi satu kenyataan di Facebook.
Orang ramai boleh melayari https://hydro.gov.my/ramalanpasangsurut/ untuk maklumat lanjut paras pasang surut di kawasan masing-masing. – KOSMO! ONLINE


Malaysia boleh musnah kerana minda negatif, tamak -Sultan Nazrin | 15 MINIT MMTV 8 Disember 2022
Oleh KOSMO!

8 Disember 2022, 9:51 pm


8 daerah di Perak, Selangor berisiko banjir
Oleh AZMI NORDIN

8 Disember 2022, 10:47 pm
PETALING JAYA – Pusat Ramalan dan Amaran Banjir Negara (PRABN) Jabatan Pengairan dan Saliran (JPS) mengeluarkan notis kesiapsiagaan kemungkinan banjir kilat dalam tempoh 24 jam di lapan daerah di Perak dan Selangor, hari ini.
Menurut hantarannya di Facebook, Di Perak, kawasan berisiko terjejas ialah Daerah Bagan Datuk (Pekan Simpang Empat serta kawasan sekitarnya), Daerah Hilir Perak (Changkat Jong serta kawasan sekitarnya).
“Diikuti dengan Daerah Perak Tengah (Pasir Salak, Pasir Panjang Hulu, serta kawasan sekitarnya).
“Sementara itu, di Selangor melibatkan Daerah Klang (Pekan Kapar dan kawasan sekitarnya), Daerah Hulu Langat (Hulu Langat dan kawasan sekitarnya),” katanya dalam kenyataan hari ini.
Tidak terkecuali juga, Daerah Kuala Langat (Pekan Jenjarom, Kelanang dan kawasan sekitarnya), Daerah Kuala Selangor (Pekan Bestari Jaya serta kawasan sekitarnya) serta Daerah Petaling (Petaling, Pekan Serdang serta kawasan sekitarnya). – KOSMO! ONLINE.


Rosmah turut hadir mesyuarat MKT UMNO malam ini
Oleh KOSMO!

8 Disember 2022, 9:32 pm
KUALA LUMPUR – Datin Seri Rosmah Mansor yang juga isteri kepada kepada bekas Perdana Menteri, Datuk Seri Najib Razak dilihat hadir pada Mesyuarat Majlis Kerja Tertinggi (MKT) UMNO malam ini.
Beliau tiba di pekarangan Menara Dato Onn diringi seorang wanita yang dipercayai pegawai pengiringinya.
Kehadiran beliau menimbulkan pelbagai tanda tanya dalam kalangan media yang berkumpul di pekarangan bangunan tersebut sejak pukul 7 malam.
Bagaimanapun usaha pihak media untuk cuba menemubual Rosmah gagal dan dihalang oleh pegawai pengiringnya sambil tidak membenarkan gambarnya dirakam.
Difahamkan, Rosmah akan mengadakan pertemuan dengan Presiden UMNO, Datuk Seri Ahmad Zahid Hamidi yang mempengerusikan mesyuarat MKT ketika ini. – KOSMO! ONLINE


Lelaki usia 82 tahun ditanduk lembu jantan di Sepanyol
Oleh KOSMO!

8 Disember 2022, 10:00 pm
MADRID – Seorang lelaki berusia 82 tahun terlambung ke udara selepas dia ditanduk seekor lembu jantan semasa perayaan Bou en Corda yang kontroversi di Sepanyol, lapor Daily Star semalam.
Insiden tersebut berlaku di Ontinyent, wilayah Valencia pada Ahad lalu setelah dia ditanduk haiwan berkenaan kerana gagal berlari lebih cepat daripada lembu jantan di jalan sempit di bandar bersejarah yang pelik itu.
Jeritan daripada orang ramai boleh didengari apabila badan lelaki itu terjatuh di kaki lima dan mengeluarkan satu bunyi dentuman.
Lembu jantan itu terus menanduknya dan terhenti apabila ia ditarik dengan tali yang diikat pada lehernya manakala lelaki berkenaan dihantar ke sebuah hospital untuk mendapatkan rawatan.
Lelaki tersebut mengalami kecederaan pada bahagian depan kepalanya dan lobus oksipital kiri serta luka di tangan kirinya.
Media tempatan menyatakan keadaan dirinya sebagai serius.

Seorang penyelidik, Rosa Fernandez mendapati bahawa pada tahun 2021, sebanyak 34.7 peratus penduduk Sepanyol menyokong perayaan yang melibatkan larian lembu jantan itu dan mahu mengekalkannya.
Namun, sebanyak 44.1 peratus lagi menentangnya dan mahu ia diharamkan menerusi pelaksanaan undang-undang dan 21.2 peratus lagi mahu ia terus diharamkan.
Terdapat sedikit perbezaan dengan acara larian lembu yang diadakan di Pamplona yang terkenal di negara tersebut apabila para pesertanya diminta menjerat haiwan itu dengan tali dan membawa binatang berkenaan ke rumah mereka. – Agensi


Ramai penduduk Korea Selatan tidak mahu berkahwin
Oleh KOSMO!

8 Disember 2022, 10:30 pm
SEOUL – Peratusan rakyat Korea Selatan yang hidup sendirian pada tahun 2050 dijangka meningkat lebih dua kali ganda berbanding  permulaan milenium, kata pejabat perangkaan seperti dilaporkan oleh akhbar Hindustan Times semalam.
Anggaran itu sekali gus mencerminkan perubahan dalam komposisi isi rumah di Korea Selatan ketika negara berkenaan bakal mempunyai kadar kesuburan paling rendah di dunia.
Penduduk yang tinggal secara sendirian adalah terdiri daripada kira-kira 7.2 juta atau mewakili satu pertiga daripada isi rumah pada tahun 2021 di Korea Selatan.
Menurut statistik negara berkenaan, nisbah itu yang berada pada kadar 15.5 peratus pada tahun 2000 mungkin meningkat kepada hampir 40 peratus menjelang pertengahan abad ini.
Secara amnya, Korea Selatan kini mempunyai bilangan yang hampir sama dalam isi rumah orang perseorangan dengan United Kingdom (UK) walaupun ia masih jauh jika dibandingkan dengan Jepun atau Jerman.
Kekurangan wang dan jaminan pekerjaan membentuk hampir separuh daripada alasan yang diberikan oleh golongan bujang untuk tidak berkahwin,  manakala 12 peratus lagi responden menyatakan,  mereka berasa terbeban kerana terpaksa membesarkan anak.

Kira-kira 25 peratus lagi menyatakan bahawa mereka tidak menemui calon yang sesuai atau tidak merasakan perlu untuk mendirikan rumah tangga di negara berkenaan.
Peningkatan bilangan isi rumah perseorangan itu juga dijangka memberi tekanan lanjut terhadap demografi penuaan di Korea Selatan. – Agensi


Polis cari saksi kemalangan maut pesara ACP polis
Oleh MOHD YUNUS YAKKUB

8 Disember 2022, 10:47 pm
SHAH ALAM – Polis memohon bantuan orang ramai atau saksi yang menyaksikan kemalangan maut melibatkan pesara polis berpangkat Asisten Komisioner (ACP) di Persiaran Kayangan, Seksyen 7 berhadapan Hospital Shah Alam, baru-baru ini.
Dalam kejadian kira-kira 3.40 petang pada 30 November lalu, mangsa merupakan lelaki berusia 68 tahun dengan kali terakhir bertugas di Cawangan Khas Bukit Aman itu meninggal dunia di lokasi kejadian.
Ketua Polis Daerah Shah Alam, Asisten Komisioner Mohd. Iqbal Ibrahim berkata, siasatan mendapati kejadian dipercayai berlaku apabila melintas jalan tanpa menggunakan jejantas di lokasi tersebut.
“Secara tiba-tiba datang sebuah kenderaan jenis Proton Saga dipandu seorang pelajar wanita sebuah universiti awam berusia 22 tahun tidak sempat membrek dan terus melanggar pejalan kaki tersebut.
“Mangsa yang merupakan pesara polis telah disahkan meninggal dunia di tempat kejadian,” katanya dalam kenyataan hari ini.
Jelas beliau, mayat mangsa dibawa ke hospital Shah Alam untuk proses bedah siasat.

Tambah Mohd. Iqbal siasatan lanjut masih dijalankan untuk mengenal pasti punca dan sebab kematian serta kes disiasat di bawah Seksyen 41 (1) Akta Pengangkutan Jalan 1987.
“Justeru, orang ramai yang mempunyai maklumat kejadian diminta membantu siasatan dengan menghubungi Pegawai Penyiasat Bahagian Siasatan dan Penguatkuasaan Trafik (BSPT) Ibu Pejabat Polis Daerah Shah Alam, Inspektor Muhammad Hanif Sukri di talian 014-8066744,” ujarnya. – KOSMO!ONLINE


Perkataan ‘wordle’ paling banyak dicari di Google tahun ini
Oleh KOSMO!

8 Disember 2022, 9:30 pm
NEW YORK –  Google mendedahkan bahawa perkataan Wordle adalah yang paling dicari oleh pengguna-pengguna enjin carian itu di internet pada tahun ini, lapor saluran berita CNN semalam.
Wordle ialah permainan bagi mencari perkataan yang sesuai untuk mengisi lima petak huruf dan ia mengalahkan banyak topik berita seperti keputusan pilihan raya dan aktres Hollywood, mendiang Betty White, Queen Elizabeth dan Ukraine.
Ia ialah permainan online popular yang memberikan pemain enam peluang untuk meneka perkataan lima huruf pada setiap hari dan ia merupakan satu tugas sukar sehingga mendorong orang ramai mencari petua untuk mendapatkan jawapannya.
Josh Wardle iaitu seorang jurutera perisian  berpangkalan di Brooklyn dan pernah berkhidmat di laman perbincangan berita Reddit,  bertanggung jawab mencipta permainan itu pada Oktober 2021.
Ia kemudian dengan cepat menjadi satu fenomena budaya sehinggakan akhbar New York Times membeli Wordle pada Februari 2022 untuk meningkatkan perniagaan langganan permainannya dan menarik pelanggan baharu.
Pada Julai lalu, New York Times bekerjasama dengan konglomerat Hasbro untuk menjadikan Wordle sebagai satu permainan yang membolehkan saluran berita itu mengekalkan penonton sedia ada dan juga memperkenalkannya kepada semua khalayak baharu, kata Jonathan Knight iaitu Ketua Permainan akhbar tersebut sebelum ini kepada CNN. – Agensi


Pusat kitar semula berjaya kurangkan lima peratus sampah di Selangor
Oleh ABDUL RAZAK IDRIS

8 Disember 2022, 8:32 pm
SHAH ALAM – Kira-kira 250 pusat kitar semula yang berada di Selangor mampu mengurangkan lima peratus daripada jumlah keseluruhan sampah di negeri ini.
Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli negeri, Hee Loy Sian berkata, walaupun kaedah kitar semula bukan suatu perkara baharu, namun ia memberi banyak faedah sekiranya diamal secara rutin.
“Di Selangor sahaja, kita mempunyai 250 pusat kitar semula masih aktif beroperasi yang terdiri daripada bangunan berstruktur kekal, kabin dan tong kitar semula termasuk di Shah Alam terdapat 16 buah.
“Dengan adanya pusat kitar semula ia dapat mengurangkan lima peratus jumlah keseluruhan sampah, menjimat kos pelupusan sampah, mengelak kejadian longgokan sampah dan mendidik masyarakat kepentingan kitar semula,” katanya.
Beliau berkata kepada pemberita selepas merasmikan Pusat Kitar Semula Komuniti di Seksyen U13 dan Program Karnival 5R yang turut dihadiri Datuk Bandar Shah Alam, Dr. Nor Fuad Abdul Hamid.
Loy Sian berkata, pihaknya berharap komuniti memainkan peranan dengan sentiasa mengamalkan budaya kitar semula dengan menghantar barangan ke pusat kitar semula berhampiran kediaman mereka.

“Untuk menjayakan kitar semula memerlukan kerjasama semua termasuk masyarakat. Kerajaan negeri membekalkan tempat dan infrastruktur tetapi menghantar barangan dan pengasingan melibatkan penduduk.
“Pusat kitar semula sedia ada memang tidak mencukupi dan kita sedang dalam usaha untuk memperbanyakkannya terutama di kawasan separuh bandar,” ujarnya. – KOSMO!ONLINE


Hantu rosakkan bulan madu wanita jadi ‘isterinya’
Oleh KOSMO!

8 Disember 2022, 8:30 pm
CARDIFF – Seorang penyanyi wanita, Brocarde mendakwa bahawa percutian bulan madunya dirosakkan oleh hantu lelaki yang sudah dikahwininya di Wales, lapor portal berita indy100 semalam.
Dia yang juga seorang penulis lirik, berkenalan dengan hantu tersebut apabila ia membuat kejutan di bilik tidurnya sebelum dia mendirikan ‘rumah tangga’ bersamanya di sebuah gereja kecil di London pada perayaan Halloween bulan lalu.
Brocarde mendakwa hantu tersebut bernama Edwardo dan pernah hidup pada zaman Victoria iaitu ketika Ratu Victoria memerintah Britain pada tahun 1837 hingga awal tahun 1900-an.
Dia memberitahu program televisyen ITV tentang percutian bulan madu yang dirosakkan oleh hantu itu ketika berada di Pulau Barry, selatan Wales baru-baru ini.
Menurutnya, dia diselubungi pasir dan berakhir dengan kon ais krim ditolak ke mukanya selepas Edwardo cuba bergaduh dengannya di pantai sehingga berguling-guling berhampiran laut.
“Seluruh perjalanan kelihatan semakin teruk dan lebih teruk. Edwardo fikir ia romantis apabila bergelut dengan saya ke tanah untuk bermain-main di pasir. Saya cuba berkongsi ais krim dengannya.

“Namun, ais krim itu mengenai muka, rambut saya dan tentu saja terdapat pasir yang melekat jadi, saya kelihatan seperti bergaduh dengan burung camar gergasi,” ujarnya. – Agensi


Salehuddin akui bekalan telur dan minyak masak bersubsidi tidak mencukupi
Oleh KAMARIAH KHALIDI

8 Disember 2022, 8:45 pm
PUTRAJAYA – Menteri Perdagangan Dalam Negeri dan Kos Sara Hidup, Datuk Seri Salahuddin Ayub mengakui terdapat kekurangan bekalan telur bersubsidi gred A, B dan C serta minyak masak bersubsidi dalam polibeg satu kilogram di pasaran runcit ketika ini.
Ia susulan lawatan mengejut tanpa disertai pegawai dari Kementerian Perdagangan Dalam Negeri dan Kos Sara Hidup (KPDN) yang dilakukan oleh beliau di kedai runcit serta pasar awam di Putrajaya, hari ini.
Justeru katanya, pihak kementerian akan mengadakan mesyuarat bersama Kementerian Pertanian dan Keterjaminan Makanan berkenaan bekalan telur dan minyak masak bersubsidi esok.
“Esok saya akan panggil mesyuarat bersama dgn MAFI berkenaan bekalan telur bersubsidi di pasaran dan pada masa sama saya akan mengarahkan Bahagian Penguatkuasa KPDN untuk menyelesaikan masalah minyak masak bersubsidi 1kg polibeg. Saya akan bertindak!,” katanya dalam satu kenyataan hari ini.
Terdahulu menerusi perkongsian gambar dan video yang dipaparkan, Salahuddin dilihat melakukan lawatan secara mengejut tanpa diiringi oleh pegawai penguat kuasa KPDN.
“Tadi pagi dalam perjalanan ke pejabat di Putrajaya, saya tergerak hati nak singgah di kedai runcit dan pasar awam di putrajaya. Saya sengaja tidak beritahu pengurusan kementerian dan Bahagian Penguatkuasa KPDN kerana tidak mahu jadi seperti acara keraian.

“Saya hanya ditemani pemandu dan pegawai pengiring saya yang bertindak sebagai jurukamera dan juruvideo yang sangat amatur. Saya mohon maaf jika kualiti video dan suntingannya tidak memuaskan,” ujarnya. – KOSMO! ONLINE


Pasangan 100 tahun meninggal dunia selang beberapa jam
Oleh KOSMO!

8 Disember 2022, 8:00 pm
WASHINGTON – Sepasang suami isteri berusia 100 tahun di Amerika Syarikat (AS) yang telah berkahwin selama hampir lapan dekad, meninggal dunia selang beberapa jam sambil berpegangan tangan, lapor akhbar Metro UK semalam.
Hubert dan June Malicote bertemu di sebuah gereja di Hamilton, Ohio pada 1941 sebelum mendirikan rumah tangga dua tahun kemudian.
Mereka meninggal dunia selang 20 jam pada 30 November dan 1 Disember lalu di pusat jagaan Hospis Hamilton.
“Hubert mendahului June dalam kematian selang hanya beberapa jam sekali gus menandakan berakhirnya kisah cinta mereka selama 81 tahun,” demikian obituari mengenai kematian mereka.
Pasangan itu meraikan Hari Kesyukuran sehari sebelum cuti dengan menganjurkan pesta piza untuk seluruh keluarga mereka.
Anak lelaki mereka, Sam Malicote, 76, memberitahu akhbar Dayton Daily News bahawa ‘semuanya baik-baik sahaja’.

Akan tetapi, June jatuh sakit pada malam itu dan dibawa ke rumah jagaan oleh anak perempuannya, Jo Malicote, 70. Hubert melawat isterinya selepas Hari Kesyukuran dan jatuh sakit.
Hubert turut dimasukkan ke pusat jagaan dan ditempatkan di dalam bilik yang sama dengan June. Kedua-dua mereka tidak sedarkan diri.
Hubert meninggal dunia pada 9.15 malam (waktu tempatan) dan diikuti June pada 5.40 petang (waktu tempatan).
Pasangan itu telah meraikan ulang tahun perkahwinan mereka yang ke-79 awal tahun ini. June berusia 100 tahun pada 13 Julai dan diikuti suaminya 10 hari kemudian.
Pasangan itu meninggalkan tiga anak iaitu Jo, Sam dan Theresa McBride, 68, selain tujuh cucu dan 11 cicit. – Agensi


JAS P. Pinang kesan kontena bawa bahan buangan elektrik, elektronik
Oleh SITI NUR MAS ERAH AMRAN

8 Disember 2022, 8:56 pm
SEBERANG PERAI – Jabatan Alam Sekitar (JAS) Pulau Pinang mengarahkan kontena mengandungi bahan buangan elektrik dan elektronik yang cuba dilupuskan ke negeri ini dihantar pulang ke Amerika Syarikat dalam pemeriksaan di Pelabuhan Pengkalan Kontena Butterworth Utara (NBTC) di sini hari ini.
Pengarahnya, Sharifah Zakiah Syed Sahab berkata, tindakan itu diambil selepas didapati kontena terbabit ditahan susulan disyaki membuat pengisytiharan tidak benar iaitu sebagai ‘aluminium aloy’.
“Kita jalankan pemeriksaan dengan kerjasama Jabatan Kastam Diraja Malaysia (JKDM) dan SIRIM QAS International Sdn. Bhd. serta pegawai pelabuhan bertugas.
“Hasil pemeriksaan, kita menemui 38 pellet di dalam kontena seluas 40 kaki yang dimuatkan dengan buangan sekerap merangkumi ‘printed circuit board (PCB)’, internal hard disk drive, CPU dan lain-lain komponen elektronik.
“Kesemua bahan ini dikategorikan sebagai buangan terjadual kod SW 110 (e-waste) Jadual Pertama, Peraturan-Peraturan Kualiti Alam Sekeliling (Buangan Terjadual) 2005,” katanya dalam kenyataan hari ini.
Katanya, susulan itu, JAS mengeluarkan satu notis arahan di bawah Seksyen 31 dan 37 Akta Kualiti Alam Sekeliling 1974 kepada pengimport untuk pemulangan kontena tersebut ke negara asal.

“Sekiranya pengimport gagal untuk berbuat demikian, tindakan mahkamah mengikut Seksyen 34B melibatkan denda maksima RM500,000 dan mandatori penjara maksima lima tahun boleh dikenakan.
“Pengimport yang beralamat di Klang, Selangor ini turut boleh dikenakan tindakan di bawah Seksyen 31 dan 37 bagi kesalahan gagal mematuhi notis sekiranya mengingkari arahan yang dikeluarkan.
“Pensampelan bahan bukti turut dibuat untuk siasatan lanjut,” katanya.
Tambahnya lagi, pemprosesan secara haram boleh memberikan implikasi negatif kepada alam sekitar dan kesihatan terutamanya apabila majoriti bahan terbabit mungkin dihantar ke premis-premis tidak berlesen untuk pemprosesan secara haram atau lebih buruk jika dilupus secara dibakar atau ditanam.
“Pemprosesan secara haram tanpa alat kawalan boleh menyebabkan pelepasan bahan kimia berbahaya termasuk logam berat yang mencemar tanah, air dan udara.
“Sisa elektrik dan elektronik yang dihasilkan di Malaysia, perlu dihantar dan diproses hanya di premis-premis yang dilesenkan oleh JAS sahaja,” katanya. – KOSMO! ONLINE


12 orang terperangkap banjir di Pantai, Seremban diselamatkan
Oleh ZAKKINA WATI AHMAD TARMIZI

8 Disember 2022, 8:41 pm
SEREMBAN – Seramai 12 orang diselamatkan anggota bomba selepas mereka terperangkap di rumah masing-masing dalam kejadian banjir di Kampung Baru Jalan Pantai Batu 8 dan Kampung Mayor, Pantai, dekat sini petang tadi.
Ketua Balai Bomba Seremban yang juga komander operasi, Timbalan Penguasa Bomba, Mohammad Idris berkata, pihaknya telah menerima panggilan kecemasan mengenai kejadian tersebut pada pukul 3.49 petang.
“Setibanya di lokasi kami mendapati terdapat 12 mangsa termasuk seorang lelaki orang kurang upaya (OKU) dalam lingkungan usia 50-an terperangkap di dalam rumah akibat banjir yang berlaku.
Bagaimanapun, kesemua mangsa selamat dan pihak bomba segera memindahkan mereka dan kemudian dibawa ke Dewan Orang Ramai Pantai untuk sementara sehingga banjir surut,” katanya ketika dihubungi Utusan Malaysia hari ini.
Jelas beliau, paras banjir mencecah 0.6 meter namun semakin meningkat ketika kejadian.
“Sehingga kini, pihak bomba masih memantau keadaan dan hujan masih renyai di kawasan berkenaan,” katanya lagi. – KOSMO! ONLINE


Pelajar Tingkatan 3 maut kemalangan
Oleh CHERINE JON

8 Disember 2022, 7:34 pm
KUCHING – Seorang pelajar Tingkatan 3 maut selepas motosikal yang ditunggangnya melanggar kereta dan terbabas, kemudian dirempuh lagi oleh sebuah kereta.
Ketua Polis Daerah Kuching, Asisten Komisioner Ahsmon Bajah berkata kejadian dilaporkan berlaku kira-kira pukul 2.45 petang hari ini, di Jalan Demak.
Katanya akibat kemalangan itu, remaja lelaki berusia 15 tahun itu, yang merupakan pelajar di Sekolah Menengah Kebangsaan (SMK) Demak Baru disahkan meninggal dunia oleh pasukan paramedik.
“Kejadian dipercayai berlaku apabila motosikal yang ditunggang oleh mangsa melanggar bahagian belakang sebuah kereta.
“Akibat perlanggaran itu, mangsa kemudian terbabas lalu dilanggar oleh sebuah lagi kereta lain,” katanya dalam kenyataan di sini hari ini.
Ahsmon berkata kes masih dalam siasatan di bawah Seksyen 41 (1) Akta Pengangkutan Jalan 1987. – KOSMO! ONLINE


Bekas calon bebas antara ditahan menembak tanpa kebenaran
Oleh AZMI NORDIN

8 Disember 2022, 7:32 pm
PETALING JAYA – Seorang wanita yang juga bekas calon bebas Pilihan Raya Umum ke-15 (PRU15) bersama seorsng lelaki ditahan selepas memuat naik video melakukan latihan menembak tanpa kebenaran di Lapang Sasar Kelab Menembak Selangor, semalam.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, laporan diterima pihaknya sekitar pukul 6.53 petang semalam berkenaan video tersebut.
“Siasatan mendapati klip video melakukan latihan menembak tanpa kebenaran di Lapang Sasar Kelab Menembak Selangor itu dimuat naik di TikTok dan Instagram milik suspek.
“Bertindak atas maklumat, sepasukan polis telah menahan seorang lelaki dan perempuan tempatan masing-masing berusia 28 dan 41 tahun di sekitar Petaling Jaya, pada pukul 10.20 malam, semalam” katanya dalam kenyataan hari ini.
Ekoran penahanan suspek, polis turut merampas sepucuk pistol dan kelopak peluru jenis Glock 19, 12 butir peluru hidup, kad Persatuan Menembak Selangor dan sebuah telefon bimbit bagi membantu siasatan.
Ku Mashariman berkata, kedua-dua suspek direman empat hari bermula hari ini sehingga Ahad bagi membantu siasatan.

“Kes telah disiasat di bawah Seksyen 8(A), 8(B) dan 41 Akta Senjata 1960 serta Seksyen 233 Akta Komunikasi dan Multimedia 1998,” katanya. – KOSMO! ONLINE.


MPKB-BRI tangguh hukuman kunci tayar
Oleh MUHAMMAD AYMAN GHAFFA

8 Disember 2022, 7:39 pm
KOTA BHARU – Majlis Perbandaran Kota Bharu Bandar Raya Islam (MPKB-BRI) menangguhkan hukuman kunci tayar kereta mengikut Perintah 17, Perintah Pengangkutan Jalan (Letak Kereta Bermeter) 2000 berkuat kuasa hari ini.
Yang Dipertua MPKB-BRI, Rosnazli Amin berkata, penangguhan itu susulan daripada keputusan Mahkamah Rayuan hari ini yang memutuskan undang-undang mengunci tayar oleh pihaknya tidak sah.
Menurutnya, sehubungan itu, MPKB-BRI akur dan menghormati keputusan Mahkamah Rayuan.
“Berkuat kuasa 8 Disember 2022 (hari ini), tindakan kunci tayar di bawah Perintah 17 Perintah Pengangkutan Jalan (Letak Kereta Bermeter) 2000 akan ditangguhkan sehingga ke satu tarikh yang diberitahu kelak.
“Kita telah mengarahkan peguam Tetuan Shaharuddin Hidayu & Marwaliz yang mewakili MPKB-BRI untuk memohon alasan penghakiman penuh berkaitan dengan keputusan kes tersebut,” katanya dalam satu kenyataan hari ini.
Menurut Rosnazli, tindakan itu dilakukan sebelum membuat keputusan sama ada untuk memohon kebenaran merayu di Mahkamah Persekutuan atau sebaliknya.

Kosmo! Online hari ini melaporkan, Mahkamah Rayuan memutuskan bahawa undang-undang kunci tayar dikuat kuasa MPKB-BRI adalah tidak sah kerana bertentangan Akta Pengangkutan Jalan 1987 (Akta 333).
Tiga panel Hakim Mahkamah Rayuan, Datuk Hashim Hamzah, Datuk Abdul Karim Jalil dan Hakim Datuk Supang Lian sebulat suara mendapati undang-undang itu bertentangan (ultra-vires) dengan akta tersebut.
Dengan keputusan itu, pihak MPKB-BRI tidak boleh mengunci tayar kereta yang diletakkan di dalam petak letak kereta dan hanya boleh mengenakan kompaun sahaja.
Keputusan itu diputuskan berdasarkan kes yang difailkan oleh seorang kerani, Nursyafawati Kasim,33, selepas kereta jenis Perodua Myvi miliknya dikunci tayar di Jalan Sultan Yahya Petra di sini tiga tahun lalu.
Tindakan kunci tayar oleh penguat kuasa MPKB-BRI itu dijalankan selepas mendapati wanita itu meletakkan kereta dengan tidak membayar caj ditetapkan selain mempunyai tunggakan kompaun.
Nursyafawati diwakili oleh peguam Hisham Fauzi, Ang Khai Wei, Majdah Muhammad dan Haziratul Aqilah Huzailing. – KOSMO! ONLINE


18 syarikat sedia jadi tenaga pengajar usahawan baharu
Oleh MOHD. HUSNI MOHD. NOOR

8 Disember 2022, 7:45 pm
PUTRAJAYA – Pusat Bertauliah Sistem Latihan Dual Nasional (SLDN) Malaysia dan Dunia Melayu Dunia Islam (DMDI) Putrajaya komited membantu usahawan baharu khususnya golongan ibu tunggal, B40 dan miskin.
Pengerusi DMDI Putrajaya, Datuk Joyah Abd. Rashid berkata, hasrat itu akan dicapai menerusi kerjasama dengan 18 syarikat yang bertindak sebagai tenaga pengajar.
Beliau berkata, pihaknya bersama tenaga pengajar yang dilantik bersedia menawarkan pendidikan dan kemahiran kepada golongan memerlukan dalam pelbagai bidang perniagaan.
“Setakat ini, lebih 60 syarikat berminat menyertai kerjasama itu dan sudah mempunyai rangkaian pasaran produk di 23 buah negara,” katanya ketika ditemui pada majlis memetrai memorandum persefahaman (MoU) bersama 18 buah syarikat, di sini hari ini.
Turut hadir pada majlis itu, Presiden DMDI yang juga Yang di-Pertua Negeri Melaka, Tun Mohd. Ali Mohd. Rustam dan Pengerusi DMDI Malaysia, Datuk Md. Nasir Ghani.
Katanya, pihaknya turut menjalinkan kerjasama dengan beberapa kementerian termasuk Kementerian Pembangunan Wanita Keluarga dan Masyarakat (KPWKM) dan Kementerian Pembangunan Koperasi dan Usahawan (KUSKOP) bagi melancarkan program itu.

Dalam pada itu, Joyah berkata, program hari ini turut mengumpul dana bagi membantu persatuan menjalankan aktiviti kemasyarakatan dan menyalurkan bantuan kemanusiaan di dalam dan luar negara. – KOSMO! ONLINE


FGV Transport terima lori enjin karbon rendah daripada MAN Malaysia
Oleh KOSMO!

8 Disember 2022, 6:51 pm
PETALING JAYA – FGV Holdings Berhad (FGV) melalui anak syarikatnya  di bawah sektor logistik, FGV Transport Services Sdn. Bhd. (FTSSB) telah menceburi bidang perniagaan pengangkutan kontena dengan menambah 41 unit lori MAN TGS 6×4 prime mover baharu dan spesifikasi enjin karbon rendah Euro V.
Penambahan kepada asset FTSSB ini terdiri daripada lima unit lori MAN TGS 4×2 dan 10 unit lori 6×2 yang akan digunakan untuk pengangkutan kontena.

Sementara itu, 26 unit lori lagi adalah MAN TGS 6×4 prime mover yang sesuai untuk pengangkutan kargo.
Ketua Pegawai Eksekutif Kumpulan FGV, Datuk Nazrul Mansor berkata, sektor logistik telah menjadi antara penyumbang utama kepada prestasi kewangan Kumpulan FGV berikutan peningkatan kadar pengendalian dan pengangkutan serta volum pemprosesan yang lebih tinggi untuk perniagaan pengangkutan dan penyimpanan sepanjang tahun lalu.
“Pelaburan untuk lori generasi baharu yang berteknologi tinggi, jimat bahan api dan trak rendah karbon daripada MAN ini akan membolehkan FGV meraih peluang dalam sektor ini dan memperkukuhkan ikrar FGV untuk mengurangkan pelepasan gas rumah hijau yang merupakan sebahagian daripada komitmen kami terhadap amalan perniagaan yang lestari,” katanya.
Beliau berkata demikian dalam kenyataan bersempena majlis penerimaan 15 unit pertama lori MAN TGS daripada Pengarah Urusan MAN Malaysia, Andrew O’Brooks di hab logistik FTSSB di Shah Alam.

MAN merupakan pengeluar lori pertama di Malaysia yang menawarkan enjin Euro V bagi seluruh rangkaian produknya dan kini mendahului dalam memacu mobiliti yang lestari dalam sektor pengangkutan.
Kerjasama melibatkan 41 unit lori terbaharu ini adalah berdasarkan tender terbuka kedua oleh FTSSB yang dimenangi MAN Malaysia berikutan pemerolehan awal 44 unit lori MAN TGS generasi sebelumnya pada tahun 2021.
Lori MAN TGS Baharu FTSSB didatangkan dengan teknologi terkini seperti MAN Telematics dan Advanced Driver Assistance Systems (ADAS), termasuk Beg Udara Keselamantan khas buat Pemandu, Sistem Amaran Penukaran Lorong dan Sistem Brek yang termasuk Pretarder dan Retarder. -KOSMO! ONLINE


28 penumpang melarikan diri selepas pesawat mendarat cemas
Oleh KOSMO!

8 Disember 2022, 6:00 pm
MADRID – Sebuah pesawat komersial terpaksa melakukan pendaratan cemas di Lapangan Terbang El Prat di Barcelona, Sepanyol selepas satu kejadian kecemasan perubatan dilaporkan di dalam pesawat, lapor laman berita Wion News semalam.
Menurut kerajaan Sepanyol, sebaik sahaja pesawat itu mendarat, 28 penumpang terus melarikan diri dengan melintasi landasan.
Polis pada awalnya menahan 14 orang, termasuk seorang wanita hamil yang didakwa berpura-pura bahawa air ketubannya pecah sehingga pendaratan cemas terpaksa dilakukan.
Mereka kemudian menahan dua penumpang lain dengan salah seorang daripadanya ditahan di lapangan terbang, manakala seorang lagi di luar.
Wanita hamil itu kemudian menjalani pemeriksaan di hospital dan didapati tidak bersalin, kata kerajaan.
Seramai 12 orang lagi masih belum ditemui selepas melarikan diri.

Pesawat itu terbang dari Maghribi ke Turkiye dan dikendalikan oleh Syarikat Penerbangan Pegasus dari Turkiye.
Lima daripada mereka yang ditahan segera dimasukkan semula ke dalam pesawat, manakala sekurang-kurangnya lapan orang akan dihantar pulang ke Maghribi.
Pesawat itu membawa seramai 228 penumpang dari Casablanca ke Istanbul.
Pada Oktober tahun lalu, sekumpulan penumpang melarikan diri dari pesawat ke landasan di pulau Mallorca, Sepanyol berikutan pendaratan cemas dengan alasan palsu. Seramai 12 orang telah ditangkap, manakala 12 lagi melarikan diri. – Agensi


PBB, aktivis LGBTQ kritik rombakan undang-undang jenayah Indonesia
Oleh KOSMO!

8 Disember 2022, 6:00 pm
JAKARTA – Sebahagian daripada kanun jenayah Indonesia yang disemak semula didapati  ‘tidak serasi’  dengan kebebasan asas dan hak asasi manusia, kata Pertubuhan Bangsa-Bangsa Bersatu (PBB) hari ini.
Rombakan menyeluruh itu termasuk larangan seks di luar perkahwinan dan larangan bersekedudukan melibatkan  pasangan belum berkahwin. Ia dianggap  aktivis-aktivis  sebagai ancaman besar kepada hak komuniti lesbian, gay, biseksual,  transgender dan pelik (LGBTQ)  di Indonesia.
Terdapat juga kemas kini mengenai kesalahan berkaitan isu murtad yang merupakan kesalahan  jenayah di Indonesia,  manakala wartawan boleh berdepan hukuman kerana menyiarkan berita ‘yang boleh mencetuskan kekacauan’.
“PBB mencatat dengan kebimbangan berhubung penggunaan peruntukan tertentu dalam Kanun Jenayah yang disemak semula dan nampaknya tidak serasi dengan kebebasan asasi dan hak asasi manusia,” kata pejabatnya di Indonesia dalam satu kenyataan.
“Sesetengah artikel mempunyai potensi untuk menjadikan kerja kewartawanan sebagai jenayah dan menjejaskan kebebasan akhbar.
“Sebahagian lagi akan mendiskriminasi, atau mempunyai kesan diskriminasi terhadap  wanita, kanak-kanak perempuan, kanak-kanak lelaki dan kumpulan minoriti seksual serta memburukkan lagi keganasan berasaskan jantina, dan keganasan berdasarkan orientasi seksual serta identiti jantina,” tambah kenyataan sama.

Rombakan undang-undang jenayah itu akan menjadikan lebih berisiko kepada  pasangan sejenis untuk hidup bersama secara terbuka di sebuah negara di mana mereka berdepan  diskriminasi meluas dan peraturan anti-LGBTQ, demikian menurut aktivis-aktivis pula.
Kenyataan PBB itu juga menandakan peruntukan yang boleh membawa kepada keganasan terhadap minoriti agama.
Ia menyusuli luahan kebimbangan Amerika Syarikat mengenai kesan kanun jenayah baharu terhadap hak asasi manusia dan kebebasan di Indonesia.
Kanun jenayah yang disemak semula itu masih perlu diluluskan oleh Presiden Joko Widodo dan  akan berkuat kuasa selepas tiga tahun. – AFP


Objek misteri bercahaya dikesan terbang di langit Dubai
Oleh KOSMO!

8 Disember 2022, 6:30 pm
DUBAI, EMIRIYAH ARAB BERSATU – Satu klip video memaparkan beberapa objek terbang misteri   di langit Dubai mengejutkan penduduk dengan ramai orang yang cuba membuat tekaan, lapor laman berita The National semalam.
Video yang tular di laman sosial itu menunjukkan beberapa UFO bercahaya terang terbang dalam satu formasi di langit.
Penyampai radio, Kris Fade memuat naik video itu di laman Instagram dan bertanya: “Adakah ini hujan meteor atau objek lain?”
Salah seorang peminatnya kemudian memberitahu bahawa ia adalah sekumpulan penerjun udara.
“Maaf semua, ia adalah kumpulan penerjun udara dengan suar yang dipasang. Kami melihat mereka terjun dari sebuah pesawat. Rakan suami saya ialah salah seorang daripada mereka. Mereka amat hebat,” kata peminat tersebut.
“Ia bukan hujan meteor. Ia adalah penerjun udara yang memakai sut sayap pyro,” komen netizen lain.

Beberapa pengguna media sosial turut meneka bahawa ia adalah sampah angkasa lepas seperti serpihan satelit yang terbakar di atmosfera Bumi. – Agensi


Hati-hati dengan ‘scam’ guna logo polis Singapura
Oleh KOSMO!

8 Disember 2022, 6:45 pm
SINGAPURA – Orang ramai diminta berwaspada terhadap sindiket penipuan online yang memerangkap mangsa dengan cara meminta mereka mengisi borang Google yang lengkap dengan logo polis Singapura, lapor saluran berita Channel News Asia semalam.
Menerusi kenyataan dikeluarkan Pasukan Polis Singapura (SPF) semalam, mangsa pada awalnya akan menerima e-mail meminta mereka menuntut baucar hadiah.
Selepas mengklik pada URL yang disertakan, mangsa akan dipaut terus ke satu laman web yang meminta mereka memasukkan maklumat kad kredit atau debit, kod keselamatan dan kata laluan sekali guna (OTP).
Transaksi penipuan kemudian akan dibuat kepada kad mangsa.
“Sejurus selepas transaksi, ‘scammer’ akan menghubungi mangsa dan memperkenalkan diri mereka sebagai staf bank yang membuat susulan terhadap transaksi sebentar tadi,” kata SPF.
Mangsa kemudian akan diminta mengisi satu borang Google yang mempunyai logo SPF bersama-sama nombor kes palsu. Mangsa perlu mengisi maklumat peribadi dengan alasan untuk membuat laporan polis.

Tambah SPF, mangsa akan diminta memuat turun satu aplikasi perisian penipuan yang membolehkan ‘scammer’ mengambil alih komputer mangsa.
“Sindiket itu kemudian akan mengakses akaun perbankan internet mangsa untuk membuat transaksi tanpa kebenaran,” ujarnya.
Susulan itu, polis mengingatkan orang ramai agar tidak mengklik pautan URL yang meragukan yang diberikan oleh sumber-sumber tidak rasmi. – Agensi


Geng Udin curi motosikal di masjid tumpas
Oleh NORHAFIZAN ZULKIFLI

8 Disember 2022, 7:23 pm
KUANTAN – Sindiket curi motosikal yang dikenali sebagai ‘Geng Udin’ berjaya ditumpaskan pihak polis dengan penahanan dua ahli kumpulan terbabit.
Kumpulan terbabit dikatakan menjadikan masjid sebagai sasaran kegiatan mereka mencuri motosikal.
Ketua Polis Daerah Kuantan, Asisten Komisioner Wan Zahari Wan Busu berkata, dua suspek yang ditahan merupakan warga tempatan berusia 29 dan 44 tahun.
Katanya,pihak polis menerima laporan berturut-turut berkaitan curi motosikal di sebuah masjid, dekat Jaya Gading, awal November lalu.
“Suspek dipercayai memilih waktu Subuh sebagai masa yang sesuai melakukan kegiatan tersebut.
“Kejadian pertama berlaku 11 November lalu di mana mangsa berusia 51 tahun telah kehilangan motosikal ketika sedang solat Subuh.

“Kes kedua dilaporkan berlaku pada 29 November lalu membabitkan mangsa berusia 42 tahun,”katanya dalam sidang akhbar di Ibu Pejabat polis Daerah (IPD) Kuantan, di sini, hari ini.
Wan Zahari berkata, bertindak atas maklumat polis, satu serbuan telah dibuat di sebuah pondok dalam kawasan Jaya Gading dan berjaya menahan dua invididu dipercayai terbabit dalam kes curi motosikal.
Katanya, pihak anggota Task Force Lejang dan Bahagian Siasatan Jenayah Kuantan dan Jaya Gading yang melakukan serbuan turut merampas sebuah motosikal curi serta kereta digunakan dalam kegiatan tersebut.
“Hasil siasatan lanjut terhadap kedua-duanya, polis menemui satu spanar yang telah diubah suai dan dua buah lagi motosikal dilaporkan hilang di Kuantan dan Temerloh.
“Kedua-dua suspek yang tidak bekerja itu mempunyai rekod lampau dalam kesalahan jenayah dan narkotik.
“Mereka (suspek) akan dituduh di Mahkamah Kuantan, esok di bawah Seksyen 379A Kanun Keseksaan yang mana boleh dikenakan hukuman penjara tidak kurang dari setahun dan tidak lebih daripada tujuh tahun dan denda jika sabit kesalahan,” ujarnya. – KOSMO! ONLINE


Cerita Erra Fazira nikah dengan jutawan tidak benar – Pengurus
Oleh MOHAMMAD SHAHEMY AZMI

8 Disember 2022, 7:16 pm
PETALING JAYA – Nama selebriti terkenal Erra Fazira kembali mencuri perhatian netizen selepas tular foto mendakwa pelakon dan juga penyanyi itu sudah mendirikan rumah tangga bersama seorang lelaki berstatus jutawan.
Menerusi beberapa gambar yang tular dalam Facebook, Erra atau nama lengkapnya Fazira Wan Chek, 48, dilihat mengenakan busana pengantin berwarna kelabu.
Turut berada di samping aktres dengan jolokan Primadona Filem Melayu Alaf Baharu itu seorang lelaki berpakaian pengantin lengkap bertengkolok dengan warna sedondon. Bagaimanapun wajah lelaki itu tidak didedahkan.
“Gambar perkahwinan dengan jutawan terkenal tersebar. Tahniah Erra Fazira,” tulis kapsyen pada hantaran dalam Facebook.
Menjawab persoalan tersebut, pengurus Erra, Firdaus ketika dihubungi Kosmo! Online menegaskan, berita yang tersebar itu adalah tidak benar.
Kata Firdaus, gambar Erra memakai busana pengantin itu merupakan babak yang diambil dalam sebuah telefilem yang bakal dikeluarkan tidak lama lagi.

“Berita palsu. Tidak betul sama sekali. Gambar yang tular itu adalah dalam babak telefilem lakonan Erra.
“Telefilem itu belum dikeluarkan lagi,” katanya.
Dalam ruangan komen, pengguna media sosial juga berpendapat berita tentang perkahwinan Erra dengan lelaki bergelar jutawan itu adalah tidak benar dan mustahil.
Namun netizen tetap mendoakan yang terbaik jika benar berita ibu tunggal itu terkenal itu telah kembali mendirikan rumah tangga.
“Berita palsu. Tapi kalau betul alhamdulillah,” kata seorang pengguna Facebook.
Pada sekitar November tahun lalu, pelakon filem Pasrah itu pernah dikhabarkan sudah mendirikan rumah tangga dengan seorang lelaki berstatus misteri. Malah, khabar angin itu turut menyebut bahawa Erra merupakan isteri kedua kepada lelaki berkenaan.
Bagaimanapun, ibu kepada seorang cahaya mata itu menerusi satu kenyataannya dalam Instagram enggan mengambil pusing mengenai semua dakwaan netizen dalam media sosial.
“Apa, tak habis-habis cerita tentang kahwin ini?
“Apa pun manusia memang suka bercakap, jadi biarkan sahaja mereka berseronok,” katanya dalam entri tersebut.
Untuk rekod, Erra pernah berkahwin dengan pelakon dan pengarah Datuk Yusry Abdul Halim pada 2003 namun berpisah pada 2006. Mereka tidak dikurniakan cahaya mata.
Dia kemudian mendirikan rumah tangga dengan ahli perniagaan, Engku Emran Engku Zainal Abidin pada 2007 namun disahkan bercerai pada 2014.
Hasil perkahwinan, mereka dikurniakan seorang cahaya mata, Engku Aleesya yang kini berusia 13 tahun.
Sekitar lima tahun lalu, Erra pernah mengaku menjalin hubungan cinta dengan bekas juara Akademi Fantasia musim kelapan, Shahir. Bagaimanapun hubungan mereka terputus di tengah jalan pada 2019. – KOSMO! ONLINE


Tulang rusuk patah selepas batuk akibat makan pedas
Oleh KOSMO!

8 Disember 2022, 7:00 pm
BEIJING – Seorang wanita di Shanghai, China patah tulang rusuk akibat batuk sejurus selepas memakan makanan pedas, lapor laman berita India Times semalam.
Wanita yang hanya dikenali sebagai Huang itu berkata, ketika dia mengalami batuk, secara tiba-tiba dia ada mendengar bunyi seperti ‘sesuatu yang patah’ pada bahagian dadanya.
Dia bagaimanapun tidak mengambil berat mengenai perkara itu dan meneruskan kehidupannya seperti biasa, sehinggalah suatu hari di mana dia mula berasa sakit pada bahagian tersebut.
Huang kemudian mula mengalami kesukaran untuk bernafas dan berasa sakit ketika bercakap. Keadaan itu membuatkan dia pergi berjumpa doktor bagi mendapatkan kepastian mengenai keadaan kesihatannya.
Selepas melakukan ujian imbasan tomografi berkomputer (CT), doktor mendapati tulang rusuk wanita itu telah patah. Sebagai rawatan, doktor membalut bahagian dadanya dengan ketat dan menasihatkannya agar berehat selama lebih sebulan bagi merawat kembali keadaan tersebut.
Menurut doktor yang merawat Huang, punca kepada keadaan itu adalah berat badan wanita itu yang terlalu ringan.

Huang memiliki ketinggian 171 sentimeter namun, beratnya hanya 57 kilogram yang bermaksud ia terlalu ringan untuk saiz badannya.
“Tulang rusuk anda boleh dilihat dengan jelas di bawah kulit. Tiada otot untuk menyokong tulang anda, jadi amat mudah untuk tulang rusuk anda patah apabila batuk,” kata doktor tersebut.
Berikutan kejadian itu, Huang bertekad untuk mengubah gaya hidupnya kepada yang lebih sihat dan menjadikan senaman sebagai aktiviti rutin. – Agensi


Bayi menangis cedera terkena peluru sesat
Oleh KOSMO!

8 Disember 2022, 7:30 pm
JAKARTA – Seorang kanak-kanak berusia lebih setahun di Indonesia cedera akibat terkena peluru sesat ketika ibu bapanya sedang tidur di rumah mereka, lapor laman berita Suara.com.
Video memaparkan kejadian itu dimuat naik dalam akaun Instagram @kabarnegri.official.
Rakaman memaparkan keadaan kaki mangsa yang terkena peluru tersebut.
Kejadian itu dikatakan berlaku di Desa Kuripan, Lampung pada pukul 2 pagi (waktu tempatan) Ahad lalu.
“Ketika kejadian, ibu bapa mangsa sedang tidur nyenyak di dalam bilik. Tiba-tiba anak mereka menangis kerana berlumuran darah,” demikian keterangan dalam video tersebut.
Selain menunjukkan peluru sesat yang disyaki sebagai bukti kejadian, akaun itu turut memuat naik hasil imbasan X-ray memaparkan peluru sesat itu masih berada di kaki mangsa.

Mangsa kemudian menerima rawatan selepas dikejarkan ke hospital. – Agensi


13 PATI Myanmar, Bangladesh dicekup dalam sehari
Oleh ROHANA MOHD. NAWI

8 Disember 2022, 7:12 pm
PASIR MAS – Seramai 13 pendatang asing tanpa izin (PATI) warganegara Myanmar dan Bangladesh dicekup dalam tiga pemeriksaan di sini dan satu di pangkalan haram Pasir, Rantau Panjang semalam.
Kesemua PATI yang berusia dalam lingkungan 13 hingga 42 tahun itu ditahan semasa sepasukan pegawai dan anggota Pasukan Gerakan Am (PGA) Batalion 9 menjalankan rondaan di kawasan berkenaan.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, dalam serbuan pertama di kawasan Bukit Lata, Jeram Perdah di sini, anggota PGA menahan tiga wanita dan seorang lelaki warga Myanmar berusia anatara 20-an hingga 30-an kira-kira pukul 5.55 pagi.
Menurutnya, kesemua PATI yang ditahan itu sedang berjalan kaki melintasi pos Bukit Lata di sini dalam keadaan mencurigakan.
“Pemeriksaan mendapati, mereka tidak mempunyai sebarang dokumen perjalanan yang sah. Berdasarkan siasatan, kesemua PATI memasuki negara ini secara haram dengan menaiki perahu melalui Sungai Golok.
“Kira-kira pukul 9.45 pagi, anggota PGA menahan lima lagi PATI warga Myanmar yang terdiri daripada empat remaja berusia 13 hingga 16 tahun dan seorang lelaki berusia 24 tahun di Kampung Lubok Kawah di sini,” katanya ketika dihubungi hari ini.

Menurut Mohd. Nasaruddin, anggota PGA terus menjalankan pemantauan di sekitar Jalan Kasban-Jeram Perdah di sini sebelum melihat dua lelaki Myanmar berada dalam sebuah rumah kira-kira pukul 12.45 tengah hari.
“Pemeriksaan terhadap kedua-dua lelaki itu mendapati mereka tidak mempunyai sebarang dokumen perjalanan yang sah memasuki negara ini.
“Selain itu, anggota PGA turut menahan dua PATI warganegara Bangladesh di tepi jalan berhampiran pangkalan haram Pasir, Rantau Panjang kira-kira pukul 7.17 malam pada hari yang sama,” katanya.
Tambahnya, kesemua 13 PATI itu kini ditahan di lokap Ibu Pejabat Polis Daerah Pasir Mas dan kes disiasat mengikut Seksyen 51(3) Akta Imigresen 1959/63 (Akta 155). – KOSMO! ONLINE


Roziah mahu kekal Exco, tidak harap sertai Kabinet
Oleh ISKANDAR SHAH MOHAMED

8 Disember 2022, 5:16 pm
SHAH ALAM – “Saya tidak berharap apa-apa dan hanya mahu kekal fokus meneruskan tugas sebagai Exco di Selangor”.
Demikian kata Pengerusi Jawatankuasa Tetap Perumahan, Kesejahteraan Bandar dan Pembangunan Usahawan negeri, Rodziah Ismail mengulas ura-ura kemungkinan bakal dilantik sebagai Timbalan Menteri di peringkat Kerajaan Persekutuan.
Jelas beliau, keputusan itu terserah sepenuhnya kepada kebijaksanaan dan ketetapan Perdana Menteri, Datuk Seri Anwar Ibrahim.
“Prinsip saya mudah iaitu sudah memberikan kemenangan kepada Pakatan Harapan (PH) dan Datuk Seri Anwar dengan memenangi kerusi Parlimen Ampang.
“Kini, saya kembali menumpukan tanggungjawab sebagai Exco dan turut tidak mengharapkan jawatan lain,” katanya ketika ditemui pada Majlis Cabutan Undian Unit dan Menandatangani Penyerahan Hartanah kepada 26 bekas pemain bola sepak Selangor di Foyer Bangunan Sultan Salahuddin Abdul Aziz Shah di sini, hari ini.
Tambah Rodziah yang juga Ahli Parlimen Ampang, beliau turut bersedia memberi peluang kepada tokoh lain untuk membarisi Kabinet Kerajaan Perpaduan.

“Apa yang penting kini adalah memberi sokongan padu dan jitu kepada kerajaan baharu untuk terus berkhidmat kepada rakyat.
“Bagi saya, isu jawatan tidak timbul malah kita perlu terus bergerak ke hadapan bagi memajukan lagi negara ke arah lebih baik,” ujarnya.
Pada Pilihan Raya Umum Ke-15 (PRU15) lalu, Rodziah Ismail menang dengan majoriti sebanyak 29,681 undi menewaskan lapan calon lain termasuk penyandangnya Datuk Zuraida Kamaruddin. – KOSMO! ONLINE


Murid lukis ‘voice note’ dalam peperiksaan undang risau
Oleh KOSMO!

8 Disember 2022, 5:38 pm
PETALING JAYA – Tindakan seorang murid melukis gambar nota kaki (voice note) gara-gara tidak dapat menjawab kertas jawapan peperiksaan subjek Bahasa Melayu, menimbulkan kerisauan dalam kalangan orang ramai.
Gambar yang dimuat naik oleh @k_izzudin di Twitter, menunjukkan lukisan ‘voice note’ seperti dalam aplikasi WhatsApp, seolah-olah meminta guru mendengar jawapan tersebut menerusi audio yang dilukis.
“Tidak lucu ya bila murid jawab macam ni. Pendidikan kita di tahap serius. Penguasaan asas subjek teras makin merudum. Peratusan murid cicir meningkat.
“Dalam konteks pendidikan, tidak patut soalan macam ni tidak boleh jawab, bahagian Komsas sepatutnya boleh skor. Jadi bila mana soalan macam ini pun budak tidak mampu nak jawab, seperti ada masalah dalam sistem pendidikan kita,” ciap @k_izzudin.
Di ruangan komen, majoriti orang ramai kelihatan bimbang dengan kesedaran terhadap kepentingan pelajaran dalam kalangan murid generasi kini yang ditelenggami dengan teknologi.
“Inilah dikatakan terlebih teknologi atau telefon pintar. Ibu bapa harus cakna akan perkembangan pembelajaran anak-anak, sesekali luangkan masa dengan anak bersama menyemak kerja sekolah.

“Tidak boleh mengharapkan sepenuhnya pada sekolah. Ini sudah ditahap yang membimbangkan,” ciap seorang netizen.
Sehingga kini, ciapan tersebut telah meraih 9,926 perkongsian dan 13,200 tanda suka. – KOSMO! ONLINE


MHO rayu bebaskan 3 rakyat Malaysia di Bangladesh
Oleh AMREE AHMAD

8 Disember 2022, 5:23 pm
PUTRAJAYA – Pertubuhan Kemanusiaan Antarabangsa Malaysia (MHO) hari ini merayu bantuan Kementerian Luar bagi pembebasan tiga rakyat Malaysia yang dipenjara di Bangladesh.
Setiausaha Agungnya, Datuk Hishamuddin Hashim berkata, mangsa terlibat sebenarnya terpedaya diupah RM300 setiap seorang sebagai ‘keldai’ bagi membawa masuk emas.
“Anehnya, ramai rakyat negara lain yang buat kesalahan sama bahkan jauh lebih berat pula hanya dikenakan tempoh hukuman penjara agak ringan,” katanya kepada pemberita.
Terdahulu beliau mengetuai organisasi tersebut hadir menyerahkan memorandum berhubung isu berkenaan kepada wakil pihak Kementerian Luar di Wisma Putra, di sini hari ini.
Mangsa terlibat ialah Mohd. Azwan Salihin, Johari Harun dan Hee Wool Khing dihukum penjara seumur hidup sejak 2015 tanpa diberikan peluang untuk diringankan penalti itu.
Mengulas lanjut, beliau menjelaskan bahawa pihak MHO kecewa dengan dwistandard Bangladesh yang amat tidak adil ke atas rakyat negara ini berbanding warganegara lain.

MHO turut akan meminta bantuan wakilnya di negara rantau Asia Selatan itu bagi cuba berunding dengan pelbagai agensi dan mempercepatkan misi pembebasan tiga mangsa.
“Kami bukan cuba mencampuri urusan perundangan Bangladesh, tetapi merayu agar diberi pertimbangan atas dasar perikemanusiaan dan hubungan baik Malaysia,” katanya.
Pada masa sama ujarnya, MHO memohon jasa baik Menteri Luar baharu, Datuk Seri Dr. Zambry Abdul Kadir untuk memanfaatkan saluran diplomatik bagi usaha murni tersebut.
Dalam pada itu, ibu Mohd. Azwan, Siti Fatimah Hanafi yang turut hadir kelihatan sebak dan menitiskan air mata apabila bercakap mengenai nasib anaknya dihukum sedemikian.
“Saya mohon ihsan pihak kerajaan Malaysia agar tolonglah segera membebaskan anak saya. Dia sudah tujuh tahun menanggung perit sengsara di penjara negara sana,” rayunya.
Sementara itu, isteri Johari, Maiza Mohd. Nor, 48, yang hadir bersama enam anak mereka berkata, beliau sedih mengingatkan azab ditanggung suaminya di penjara Bangladesh.
Pasangan itu yang merupakan peniaga pasar malam di Semenyih, Selangor menambah, anak-anak terutamanya yang kembar bongsu amat merindukan bapa mereka selama ini.
Malahan ketika mula dipenjara, kedua-dua anak kecil itu baru berusia tiga tahun dan tidak sempat merasai kasih sayang bapa mereka kecuali menatap dari gambar-gambar lama. – KOSMO! ONLINE


Tandas lelaki diubah suai jadi kedai kopi terkenal
Oleh KOSMO!

8 Disember 2022, 5:30 pm
LONDON – Sebuah tandas yang dibina semasa era Ratu Victoria telah diubah suai menjadi kedai kopi yang bergaya di Britain, lapor akhbar The Sun semalam.
Tandas awam lelaki itu telah digunakan sejak tahun 1890-an hingga 1960-an, sebelum tidak beroperasi selama setengah abad.
Bangunan itu masih mengekalkan jubin asal hasil rekaan lama. Pekerja-pekerja mengambil masa lapan bulan untuk membaik pulih tangga dan membuang 12 lapisan cat pada dindingnya.
Bahagian atas tempat membuang air kecil yang melengkung telah dijadikan sebagai pembahagi tempat duduk pelanggan.
Bangunan kedai kopi yang kini dikenali sebagai The Attendant itu mempunyai keluasan kira-kira 36 meter persegi.
Ia menjadi tumpuan penduduk di Fitzrovia, tengah London kerana menghidangkan sandwich gourmet dan kopi gaya barista kepada pelanggan.

“Memang kelakar untuk minum teh di dalam tandas,” kata seorang pelanggan.
Kedai itu turut popular dalam kalangan penduduk tempatan kerana menawarkan campuran kopi espresso mengikut musim.
“Kami mahu mewujudkan persekitaran untuk membolehkan orang ramai melegakan diri bermula dari pukul 9 pagi hingga 5 petang.
“Kami juga mahu mewujudkan tempat yang mempunyai pelbagai personaliti dan sesuatu yang didorong oleh sejarah, kemampanan dan etos,” kata pemilik kedai, Ryn De Oliveira. – Agensi


Tentera Thai bunuh 15 individu disyaki penyeludup dadah
Oleh KOSMO!

8 Disember 2022, 5:07 pm
BANGKOK – Pasukan tentera Thai membunuh 15 orang yang disyaki penyeludup dadah ketika mereka cuba menyeberang masuk ke utara Thailand, kata beberapa pegawai tentera hari ini.
Pertempuran berlaku dekat ‘Segi Tiga Emas’ di mana sempadan Thailand, Myanmar dan Laos bertemu. Kawasan itu sudah lama menjadi lubuk penyeludupan narkotik walaupun operasi pembanterasan berulang kali dilancarkan.
Askar-askar yang meronda di wilayah Chiang Mai, utara Thailand, terserempak dengan 20 orang yang berjalan kaki dari arah Myanmar, kata seorang pegawai daripada Pasukan Tindakan Pha Muang yang mengawasi enam wilayah sempadan.
“Individu dalam kumpulan itu melepaskan tembakan apabila mereka diarah berhenti untuk pemeriksaan, manakala anggota-anggota tentera melepaskan tembakan balas,  menyebabkan 15 orang terbunuh,” kata beberapa pegawai.
Menurut mereka, sebanyak 30 guni berisi dadah turut  ditemui di lokasi kejadian.
“Kami melakukan pemeriksaan awal dan mendapati dadah berkenaan adalah ice,” kata seorang pegawai tentera tempatan pula.

Ice adalah nama jalanan untuk methamphetamine. Ia merupakan dadah yang dihasilkan di Myanmar dan dihantar menerusi Thailand serta Laos untuk dieksport ke negara-negara Asia lain. – AFP


Eskayvie terima dua anugerah Enterprise 50 anjuran SME Corp
Oleh KOSMO!

8 Disember 2022, 5:54 pm
KUALA LUMPUR – Eskayvie, pengeluar produk penjagaan kesihatan, telah menerima Anugerah Enterprise 50 (E50) dalam satu majlis anjuran SME Corporation Malaysia (SME Corp) dengan kerjasama Deloitte Malaysia.
Rakan strategik penganjuran tersebut pula adalah RHB Bank Bhd, Unifi Business, Malaysian Industrial Development Finance Berhad (MIDF), UOB Malaysia dan RAM Rating Services Bhdi.
Eskayvie telah berjaya meraih tempat kedua daripada 50 buah syarikat yang tersenarai dalam pencalonan anugerah manakala Pengarah Urusan syarikat, Kartika Wati telah menjadi wanita pertama menerima Anugerah Usahawan Wanita Terbaik 2022.
Mengulas mengenai kejayaan tersebut, Kartika berkata, anugerah ini membuktikan bahawa perjuangan dan visi Eskayvie dalam memperkasakan ekonomi dan kesihatan ummah adalah sangat signifikan dan penting dalam menyokong pembangunan ekonomi negara lebih-lebih lagi dalam era pasca Covid-19.

“Dua anugerah yang dimenangi ini sebenarnya membuktikan bahawa syarikat bumiputera seperti Eskayvie yang diterajui oleh wanita mampu mencapai tahap kecemerlangan yang tinggi dalam kalangan syarikat tempatan.
“Ia turut mengiktiraf sumbangan Eskayvie ke arah pembangunan negara serta memberi galakan kepada kami untuk memainkan peranan lebih besar dalam ekonomi negara,” katanya dalam kenyataan yang dikeluarkan di sini.

 E50 adalah  program tahunan yang telah diakreditasi sebagai anugerah terkemuka dengan  melambangkan pencapaian dalam perniagaan dan keusahawanan bagi mengiktiraf dan meraikan pencapaian cemerlang syarikat tempatan yang berdaya saing.
 Selain itu, mengulas mengenai kejayaan tersebut, Ketua Pegawai Eksekutif SME Corp Malaysia, Rizal Nainy menjelaskan,  sebanyak 213 penyertaan dicatatkan tahun ini, iaitu tertinggi sejak diperkenalkan pada 1997.
“Hanya syarikat yang mendapat penarafan empat dan lima bintang di bawah Program Penilaian Penarafan Daya Saing PKS bagi Peningkatan (SCORE) sahaja yang layak untuk disenaraikan dalam anugerah E50 ini.
“Eskayvie juga telah melalui proses penilaian yang ketat berdasarkan pelbagai parameter, antaranya termasuk proses perniagaan, kewujudan pasaran, kedudukan kewangan; serta adaptasi digitalisasi dalam syarikat masing-masing,” jelas beliau.
Sementara itu, platform digital Eskayvie Nexus yang diperkenalkan semasa pandemik Covid-19 sebelum ini telah membantu ramai yang terkesan dengan bebanan kewangan akibat ketidakstabilan ekonomi negara dan dunia amnya. Ada yang kehilangan pendapatan dan diberhentikan kerja, juga terpaksa berdepan dengan kos kehidupan yang semakin meningkat.
Melalui inisiatif pendigitalan ini, syarikat telah banyak membantu usahawan untuk berniaga secara online malah, setiap usahawan Eskayvie Nexus yang bernaung di bawah jenama Eskayvie turut menerima latihan berterusan bagi memantapkan skil keusahawanan mereka dengan menguasai strategi pemasaran dan jualan serta aspek kepemimpinan yang berkesan.
 Sehingga kini, Eskayvie telah berjaya melahirkan lebih 78,000 orang usahawan Nexus di seluruh Malaysia yang mampu menjana pendapatan lima angka setiap bulan.
Selain Malaysia, Singapura dan Brunei; Eskayvie kini terus unggul dalam melebarkan jenamanya ke Asia Tenggara melalui Eskayvie Global Wellnes yang kini semakin mendapat tempat di pasaran Indonesia. -KOSMO! ONLINE


Tuanku Muhriz berangkat hadir taklimat pencapaian MAINS
Oleh ZAKKINA WATI AHMAD TARMIZI

8 Disember 2022, 5:54 pm
PORT DICKSON – Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir berkenan berangkat ke taklimat pencapaian Majlis Agama Islam Negeri Sembilan (MAINS) yang diadakan di sini hari ini.
Keberangkatan tiba baginda disambut oleh Menteri Besar Negeri Sembilan, Datuk Seri Aminuddin Harun.
Taklimat mengenai pencapaian MAINS itu telah disampaikan oleh Pengerusi MAINS, Datuk Dr. Abdul Aziz Sheikh Ab Kadir.
Taklimat julung kalinya diadakan itu setelah penyusunan semula MAINS dilakukan yang turut merangkumi aktiviti dan kutipan zakat di negeri ini selain meningkatkan perkhidmatan kepada umat Islam.
“Pihak MAINS telah mempersembahkan prestasi pencapaian MAINS tahun 2022 kepada Tuanku Muhriz.
“Alhamdullilah, daripada segi keseluruhannya pencapaian kumpulan wang MAINS meningkat sebanyak 15.65 peratus pada tahun ini.

“Pada tahun depan, MAINS akan merancakkan semua aktiviti khusus membantu golongan fakir miskin termasuk menyediakan program kesedaran dan dakwah dapat dipertingkatkan,” kata Abdul Aziz kepada pemberita hari ini.
Dalam pada itu, beliau memaklumkan, MAINS akan terus menyantuni syarikat-syarikat korporat, badan berkaitan kerajaan (GLC) bagi tujuan zakat di negeri ini.
“Dalam taklimat tadi juga, kami ada memaklumkan mengenai peningkatan kutipan zakat GLC yang berada di negeri ini dan membayar zakat di sini.
“Beberapa syarikat seperti Felda, Tabung Haji antara yang memberi manfaat zakat di Negeri Sembilan,” katanya. – KOSMO! ONLINE


Saya turut jadi mangsa buli siber – Fahmi Fadzil
Oleh KOSMO!

8 Disember 2022, 5:45 pm
PETALING JAYA – Kementerian Komunikasi dan Digital memandang berat gejala buli siber yang berlaku di media sosial.
Menterinya, Fahmi Fadzil berkata, gejala tersebut boleh mengundang isu kesihatan mental terhadap mangsa.
“Bagi saya isu kesihatan mental isu besar. Saya harap dalam tempoh terdekat kita dapat teliti perundangan.
“Lihat apa kementerian ini dapat lakukan untuk memastikan suasana dalam talian yang lebih kondusif,” katanya pada sidang media hari ini.
Fahmi berkata, beliau turut mempunyai beberapa pengalaman menjadi mangsa buli siber.
Katanya, terbaru kerana menjawab panggilan telefon Pejabat Perdana Menteri (PMO) semasa mengadakan sidang media baru-baru ini.

“Kadang-kala anda kena terima dan senyum. Alhamdulillah terima kasih kepada pembuli siber kerana bantu promosikan diri saya,” katanya. – KOSMO! ONLINE


Seleweng RM600b: SPRM seru pihak ada maklumat tampil
Oleh EDDY AQMAL MOHAMED HAMIDI

8 Disember 2022, 5:31 pm
PUTRAJAYA – Suruhanjaya Pencegahan Rasuah Malaysia (SPRM) menyeru mana-mana pihak yang mempunyai apa-apa maklumat berhubung isu penyelewengan perbelanjaan RM600 bilion yang didakwa melibatkan kerajaan terdahulu untuk tampil menyalurkannya.
Suruhanjaya tersebut berkata, sehingga kini pihak mereka telah membuka satu kertas siasatan berhubung dakwaan beberapa pihak tentang isu penyelewengan tersebut.
“SPRM akan menjalankan siasatan secara terperinci, telus dan profesional dari semua sudut berkaitan isu ini.
“Sehubungan itu, mana-mana pihak yang mempunyai apa-apa maklumat, bukti atau dokumen yang berkaitan diminta untuk tampil ke pejabat SPRM terdekat untuk menyerahkan maklumat tersebut,” katanya dalam kenyataan hari ini.
Tambah kenyataan itu, sekiranya perlu, pihak SPRM juga boleh menghantar pegawai untuk mengambil maklumat atau dokumen tersebut.
Terdahulu, Perdana Menteri, Datuk Seri Anwar Ibrahim pada sidang akhbar 6 Disember lalu mengingatkan Pengerusi Perikatan Nasional (PN), Tan Sri Muhyiddin Yassin agar tidak mencabar beliau dalam isu membabitkan dakwaan penyelewengan tersebut.

Jelas beliau, terdapat beberapa proses dan prosedur yang tidak dipatuhi oleh kerajaan yang pada ketika itu diterajui oleh Muhyiddin sebagai Perdana Menteri selain mendedahkan syarikat yang mempunyai kepentingan ‘membabitkan keluarga’ turut terlibat.
Anwar pada masa sama turut menyerahkan kepada Jemaah Menteri untuk menilai keperluan menubuhkan Siasatan Diraja (RCI) bagi menyiasat dakwaan perbelanjaan hampir RM600 bilion berkenaan bagaimanapun katanya cadangan itu belum dibawa ke Kabinet.
Pada 15 November lalu, bekas Ketua Menteri Melaka, Adly Zahari telah membangkitkan kontroversi mengenai penggunaan dana kecemasan berjumlah lebih RM600 bilion itu ketika negara berdepan pandemik Covid-19.
Muhyiddin bagaimanapun menafikan dakwaan tersebut serta menyifatkan ia sebagai tidak masuk akal malah perkara itu sudah pasti diketahui oleh Jabatan Audit Negara dan Jawatankuasa Kira-Kira Wang Negara (PAC) sekiranya benar. – KOSMO! ONLINE


[VIDEO] Piala Dunia Qatar: Pegawai skuad Brazil cengkam kucing dikecam
Oleh KOSMO!

8 Disember 2022, 5:08 pm
DOHA- Tindakan zalim seorang pegawai media skuad Piala Dunia Brazil terhadap seekor kucing yang muncul secara tiba-tiba dalam satu sidang akhbar, mengundang rasa kurang senang dalam kalangan pencinta haiwan seluruh dunia.
Dalam kejadian tersebut, kucing itu melompat ke atas meja ketika penyerang Brazil, Vinicius Jr. sedang bercakap kepada pemberita menjelang suku akhir Brazil menentang Croatia.
Vini Jr. yang kelihatan sedikit terkejut bagaimanapun, meneruskan sidang akhbar sebelum seorang pegawai dengan kasarnya menghalau kucing berkenaan.
Satu video yang tular di media sosial menunjukkan pegawai tersebut mencengkam bulu di belakang kucing itu, kemudian mengangkat dan mencampakannya ke bawah meja.
Vini Jr. yang kelihatan terkejut dengan situasi itu melemparkan pandangan kurang senang terhadap pegawai tersebut yang berada di sebelahnya.
Rata-rata orang ramai khususnya pencinta kucing menyelar tindakan pegawai tersebut yang bersifat kejam terhadap haiwan tidak bersalah itu, apatah lagi si comel langsung tidak menganggu kelancaran sidang media.

Walau bagaimanapun, kucing tersebut kemudian dilihat sedang berehat di atas lantai bilik media dalam beberapa foto yang dikongsi oleh netizen di media sosial. – KOSMO! ONLINE

He did not YEET the cat like that omgggggg pic.twitter.com/fIUxqs9kBZ
— is bad at taking a social media break (@CourtneyStith) December 7, 2022


Wanita bakar al-Quran alami tekanan perasaan
Oleh AZMI NORDIN

8 Disember 2022, 5:07 pm
KUALA LUMPUR – Seorang wanita tempatan ditahan selepas dipercayai membakar helaian naskah al-Quran dalam kejadian di parkir sebuah premis di Jalan Ampang, di sini hari ini.
Ketua Polis Daerah Dang Wangi, Asisten Komisioner Noor Dellhan Yahaya berkata, suspek yang bekerja sebagai pengawal keselamatan diberkas di lokasi kejadian pada pukul 2 pagi tadi.
“Siasatan awal mendapati kejadian berlaku di laluan tangga dua, tempat letak kereta sebuah premis di Jalan Ampang pada hari sama pukul 1.15 pagi.
“Motif kejadian masih belum diketahui, namun siasatan mendapati suspek mengalami tekanan perasaan akibat masalah keluarga,” katanya dalam kenyataan hari ini.
Noor Dellhan berkata, pemeriksaan mendapati suspek yang berusia 32 tahun tidak mabuk dan bebas pengambilan dadah.
Jelas beliau, semakan ke atas rekod kesihatan mendapati wanita itu tidak mempunyai masalah mental.

Suspek direman selama empat hari bermula hari ini sehingga Ahad bagi membantu siasatan.
Kes disiasat di bawah Seksyen 295 Kanun Keseksaan dan Peraturan 25(1)(n) Peraturan-Peraturan Pendaftaran Negara kerana kesalahan tidak bawa kad pengenalan. – KOSMO! ONLINE.


Amaran cuaca tahap waspada di 4 negeri sehingga Sabtu
Oleh KOSMO!

8 Disember 2022, 4:58 pm
PETALING JAYA – Jabatan Meteorologi (MetMalaysia) mengeluarkan amaran cuaca tahap waspada (kuning) bagi empat negeri sehingga Sabtu ini.
Menerusi perkongsian di laman Facebook, MetMalaysia memaklumkan negeri yang terlibat adalah Perak, Kelantan, Terengganu dan Pahang.
Jelasnya, kawasan-kawasan yang terlibat akan mengalami hujan berterusan sepanjang tempoh tersebut.
“Di Perak ia melibatkan kawasan sekitar Hulu Perak dan Kuala Kangsar, manakala bagi Pahang pula ia membabitkan kawasan Jerantut, Maran, Kuantan, Pekan dan Rompin.
“Bagi Kelantan dan Terengganu pula, ia melibatkan seluruh kawasan di kedua-dua negeri tersebut,” katanya MetMalaysia.
Jelas MetMalaysia, amaran hujan berterusan (waspada) dikeluarkan apabila terdapat tanda-tanda yang menunjukkan hujan atau ribut petir sedang atau dijangka berlaku melebihi 6 jam dalam tempoh tersebut di sesuatu kawasan. – KOSMO! ONLINE


Melaka mohon PM nilai semula projek tebatan banjir
Oleh AMRAN MULUP

8 Disember 2022, 4:44 pm
MELAKA – Kerajaan negeri memohon Perdana Menteri, Datuk Seri Anwar Ibrahim menilai semula keputusan dibuat berhubung arahan tidak meneruskan beberapa kelulusan projek tebatan banjir bernilai RM7 bilion.
Ketua Menteri, Datuk Seri Sulaiman Md. Ali berkata, Melaka antara negeri paling teruk terjejas memandangkan antara empat hingga lima projek telah dilaksanakan pada peringkat awal, sejak September lalu.
Beliau berkata, masalah banjir menjadi isu paling utama di negeri ini dan keseluruhan Rancangan Tebatan Banjir (RTB) bernilai RM932 juta yang dirancang di Krubong, Sungai Duyong, Jasin, Alor Gajah dan Merlimau telahpun mula berjalan.
“Saya mohon Perdana Menteri untuk melihat semula kawasan-kawasan terutama RTB yang perlu disiapkan segera bagi mengelakkan lagi isu-isu banjir terus berlaku di Melaka.
“Keseluruhan projek antara empat atau lima telah bermula di peringkat awal pada September tempoh hari,” katanya.
Beliau berkata demikian kepada pemberita selepas menghadiri majlis perasmian Sekolah Rendah Agama (SRA) Jabatan Agama Islam Melaka (JAIM) Seri Duyong yang disempurnakan Yang Dipertua Negeri, Tun Mohd. Ali Mohd. Rustam di sini, hari ini.

Sulaiman berkata demikian ketika diminta mengulas kenyataan Perdana Menteri mengarahkan kelulusan mutakhir projek tebatan banjir berjumlah RM7 bilion daripada keseluruhan peruntukan sebanyak RM15 bilion yang dilaksanakan melalui rundingan terus tanpa tender diteliti semula. – KOSMO! ONLINE


Anwar rai kunjungan hormat delegasi TPM Thailand
Oleh EDDY AQMAL MOHAMED HAMIDI

8 Disember 2022, 4:17 pm
PUTRAJAYA – Perdana Menteri, Datuk Seri Anwar Ibrahim menerima kunjungan hormat Timbalan Perdana Menteri Thailand, Prawit Wongsuwan di kediaman rasmi beliau di Seri Perdana di sini, hari ini.
Delegasi lawatan khas ke Malaysia itu tiba di Seri Perdana kira-kira pukul 12 tengah hari tadi dan disambut oleh Anwar serta Menteri Pertahanan, Datuk Seri Mohamad Hassan juga Menteri Dalam Negeri, Datuk Seri Saifuddin Nasution Ismail.
Anwar dan Prawit seterusnya mengadakan perbincangan selama hampir dua jam sebelum meraikan Prawit serta delegasinya yang turut disertai oleh Timbalan Menteri Pertahanan Thailand, Chaichan Changmongkol dalam satu majlis makan tengah hari.
Perdana Menteri berkata, perbincangan beliau bersama Prawit antara lain menyentuh mengenai insiden letupan bom mengakibatkan sebuah kereta api barang yang dalam perjalanan dari Hatyai ke Padang Besar tergelincir pada 6 Disember lalu.
“Menerima kunjungan hormat sahabat saya di Seri Perdana tengah hari tadi. Saya turut mengambil kesempatan memperkenalkan Datuk Seri Mohamad dan Datuk Seri Saifuddin Nasution kepada beliau.
“Malaysia dan Thailand mempunyai hubungan yang cukup baik sejak sekian lama dan saya menzahirkan harapan agar ia terus diperkasa melalui kerjasama dalam pelbagai lapangan,” katanya menerusi perkongsian di laman sosial media hari ini.

Malaysia dan Thailand telah menjalinkan hubungan diplomatik selama 65 tahun sejak Malaysia mencapai kemerdekaan malah negara Gajah Putih itu juga merupakan rakan dagang keenam terbesar Malaysia. – KOSMO! ONLINE


Trend siar detik majlis perkahwinan dalam TikTok makin popular
Oleh KOSMO!

8 Disember 2022, 5:00 pm
GEORGIA – Beberapa saat selepas Jasmine Parker dan suami baharunya memeterai ikrar perkahwinan dengan ciuman di dewan tarian di Atlanta bulan lalu, rakaman video detik perkahwinan mereka itu dikongsi ke Instagram Storynya dan disunting sebelum disiarkan pula dalam aplikasi TikTok, lapor New York Post semalam.
Pasangan bahagia itu telah membayar hampir AS$5,000 (RM22,030) untuk mengupah Lauren Ladouceur yang merupakan pencipta kandungan perkahwinan dan berusia dalam lingkungan 20-an.
Dia merakam, menyunting dan berkongsi detik di belakang tabir majlis perkahwinan tersebut selama 18 jam iaitu dari awal pagi sehingga ke tarian yang terakhir.
“(Ladouceur) seorang profesional. Saya sangat bimbang tentang bagaimana saya akan mengisi kandungan untuk majlis perkahwinan saya,” kata Parker di laman TikTok.
Ladouceur yang hanya bergantung pada telefon pintar, iPhone untuk merakam dan menyiarkan majlis penting itu, berjaya memperoleh 1.1 juta tontonan di TikTok.
Jumlah itu menyebabkan Jasmine berasa terkejut selepas video upacara tradisional Koreanya yang dikenali sebagai Paebaek disiarkan selepas majlis perkahwinannya di Amerika Syarikat (AS) berakhir pada bulan lepas.

Melalui cara itu, mengupah jurugambar dan juruvideo tradisional yang mana kedua-duanya pada kebiasaannya mengambil masa selama beberapa minggu untuk mendokumentasikan ‘hari-hari penting’ tidak lagi diperlukan.
Ladouceur yang bekerja sebagai pencipta kandungan digital sepenuh masa, secara rasmi menjenamakan dirinya sebagai vendor perkahwinan yang ‘pintar media sosial’ kepada lebih 21,000 pengikut TikToknya. – Agensi


135 kaki judi Piala Dunia dicekup seluruh Selangor
Oleh MOHD YUNUS YAKKUB

8 Disember 2022, 4:50 pm
SHAH ALAM – Seramai 135 kaki judi bola sepak Piala Dunia 2020 ditangkap menerusi OP SOGA seluruh Selangor dalam tempoh 19 November hingga semalam.
Ketua Polis Selangor, Datuk Arjunaidi Mohamed berkata, ini melibatkan 128 warga tempatan dan tujuh warga asing menerusi 119 serbuan di sekitar negeri ini.
Katanya, pihaknya turut merampas pelbagai barangan termasuk enam buah komputer, tiga laptop, 193 telefon bimbit dan wang tunai lebih RM264,000.
“Setakat ini, seramai 29 telah dituduh di mahkamah dengan 87 kertas siasatan masih disiasat dan tiga diklasifikasikan sebagai tiada tindakan selanjutnya (NFA).
“Modus operandi mereka adalah bergerak secara individu dengan pertaruhan dilakukan secara elektronik,” katanya pada sidang akhbar di Mes Pegawai Kanan Ibu Pejabat Polis Kontinjen Selangor, hari ini.
Beliau menegaskan pihaknya juga mempercayai sindiket ini melibatkan luar negara terutama dari segi bookie yang menawarkan pertaruhan yang tinggi.

“Bagaimanapun,siasatan masih dijalankan dalam mengetahui pertaruhan paling tinggi dilakukan dalam kaki judi bola sepak Piala Dunia ini,” jelasnya. -KOSMO!ONLINE


[VIDEO] Surau SMK Mulong hangus
Oleh ROSALWANI CHE SOH

8 Disember 2022, 4:47 pm
KOTA BHARU – Pelajar di dua buah bangunan bersebelahan bertempiaran lari selepas surau Sekolah Menengah Kebangsaan (SMK) Mulong di sini terbakar.
Dalam kejadian pada pukul 10.40 pagi itu, pelajar Sekolah Kebangsaan (SK) Mulong dan SMK Mulong melihat kepulan asap hitam sebelum masing-masing lari menyelamatkan diri.
Ketua Balai Bomba dan Penyelamat Ketereh, Mohd. Roslan Omar berkata, tiga jentera dengan kekuatan 12 pegawai dan anggota dari Balai Bomba Ketereh, Tunjong dan Kota Bharu ditugaskan ke lokasi kejadian pada pukul 10.42 pagi.
Menurut Mohd. Roslan, semasa pihaknya tiba di lokasi kejadian, surau tersebut sudah terbakar hampir 90 peratus.
“Anggota bomba berusaha memadamkan kebakaran. Memandangkan bangunan surau itu binaan milik kerajaan, kita akan melakukan semakan dan menyerahkan kepada pihak forensik untuk siasatan lanjut.
“Tindakan pantas anggota bomba berjaya mengawal api daripada merebak ke bangunan sekolah,” katanya ketika ditemui Kosmo! di lokasi kejadian.

Mohd. Roslan memberitahu, kerugian akibat kejadian itu dianggarkan hampir RM50,000. Setakat ini, punca kebakaran tersebut masih dalam siasatan. – KOSMO! ONLINE


[VIDEO] Reen Rahim nikah hujung bulan, dapat tajaan RM15 juta
Oleh NUR AL-FAIRUZA SYARFA NOR SAIDI

8 Disember 2022, 4:34 pm
KUALA LUMPUR: Selepas dua tahun mengenali hati budi, pelakon sensasi Reen Rahim bakal mengakhiri zaman bujang dengan jejaka pilihan yang dikenali sebagai Mr. H hujung bulan ini.
Bagaimanapun, Reen enggan berkongsi tarikh dan identiti pasangan pilihannya yang enam tahun lebih muda daripadanya untuk menjaga privasi.
Bagi pelakon filem Daddyku Gangster itu, dia sebelum ini tidak terbuka hati untuk berkahwin tetapi percaya akan takdir yang sudah tertulis buat dirinya.
“Saya tidak akan mendedahkan identiti bakal pasangan buat masa ini. Apa yang boleh dikongsikan ialah dia lebih muda enam tahun berbanding saya dan merupakan seorang ahli perniagaan serta ada sedikit penglibatan dalam industri hiburan.
“Kami sudah berkenalan sekitar dua tahun tetapi tidak ada komitmen dalam perkahwinan. Namun, dalam diam kami suka sesama sendiri.
“Tidak tahu apa agaknya doa keluarga, akhirnya kami berdua terbuka hati untuk menghalalkan ikatan dan berjanji untuk saling menjaga hingga ke akhir hayat,” ujar Reen ketika ditemui di sidang akhbar pengumuman majlis perkahwinannya di Irama Dining, KL.

Kongsi Reen lagi, mereka sebenarnya sudah bertunang pada Ogos lalu tanpa pengetahuan ramai dan sedang mengadakan persiapan majlis yang bakal diadakan dalam masa terdekat.
Dalam pada itu, dia memaklumkan akan mengadakan tiga majlis atas pertolongan daripada kawan-kawan dan tajaan daripada beberapa penaja.
“Saya sudah mengikat tali pertunangan pada 12 Ogos lalu dan kini sedang membuat persiapan bernikah pada hujung tahun ini.
“Pada awalnya saya hanya merancang untuk buat satu majlis sahaja tetapi memandangkan ada pihak yang sudi menaja kami, jadi kami memutuskan untuk menganjurkan tiga mahlis iaitu malam berinai, akad nikah, dan resepsi.
“Kesemua majlis juga diuruskan sahabat saya kerana mereka tidak mahu menyusahkan saya. Mereka mahu saya gembira pada hari bahagia saya nanti,” tambah pelakon dan juga model itu.
Lebih meriah, Reen meluahkan rasa syukur kerana menerima pelbagai bentuk tajaan yang menelan kira-kira RM15 juta.
Jelas pelakon dan juga model itu, dia tertarik dengan personaliti bakal pasangannya kerana sifat penyayang.
“Sebenarnya ciri-ciri lelaki idaman saya ialah berpengalaman menjadi pengasuh sebab saya merupakan kanak-kanak riang.
“Tidak semua lelaki yang boleh tahan dan jinakkan perangai saya. Itu yang membuatkan saya hormat dengannya.
“Meskipun saya merupakan seorang wanita berdikari, saya juga mahu dikawal oleh seseorang. Tiada selain dia yang boleh berbuat demikian,” katanya. -KOSMO! ONLINE

@kosmoonline Pelakon #ReenRahim mengumumkan telah bertunang dan bakal bernikah dalam masa terdekat. TAHNIAH SIS. #pelakon #beritaterkini ♬ Full Senyum Sayang – Evan Loss


Ekspedisi T30 Puncak Kinabalu bakal tercatat dalam MBOR
Oleh KOSMO!

8 Disember 2022, 4:18 pm
PETALING JAYA – Majlis Perbandaran Ampang Jaya (MPAJ) bakal mencipta sejarah tersendiri dan tercatat dalam Malaysia Book Of Records (MBOR) menerusi ekspedisi mengibarkan logo korporat terbesar di puncak Gunung Kinabalu bermula 13 Disember ini.
Ekspedisi bersejarah dikenali sebagai T30 Puncak Kinabalu itu adalah bersempena ulang tahun MPAJ yang ke-30 tahun ini.
Ketua Bahagian Perhubungan Awam MPAJ, Norhayati Ahmad berkata, misi selama lima hari itu akan disertai oleh seramai 30 kakitangan MPAJ.
Katanya, Ekspedisi T30 Puncak Kinabalu akan membawa logo gergasi MPAJ berukuran 17.8 meter tinggi dan 12.8 meter lebar di ketinggian 4,095 meter sebagai simbolik sambutan ulang tahun MPAJ yang ke-30 pada 1 Julai lalu.
“Ekpedisi ini dikenali sebagai T30, dimana huruf ‘T’ membawa maksud tahun dan tawan, manakala 30 adalah bilangan 30 orang peserta dan ulang tahun ke-30.
“Ini juga merupakan usaha pertama pihak berkuasa tempatan Selangor yang mempromosikan imej atau logo korporat terbesar di puncak Gunung Kinabalu.

“Siri latihan dibuat di Bukit Broga, Kemensah serta Gunung Angsi bagi memantapkan stamina peserta,” katanya dalam satu kenyataan di sini kelmarin.
Beliau berkata, ekspedisi turut disertai wakil Persatuan Kembara Negara serta Malaysia Book Of Records yang bakal mengiktiraf program berkenaan.
Terdahulu, simbolik penyerahan logo MPAJ telah disampaikan oleh , Yang Dipertua MPAJ, Mohd. Fauzi Mohd. Yatim bersama Setiusaha MPAJ, Julaihah Jamaludin dan Pengerusi Kelab Sukan dan Kebudayaan & Kebajikan (KESUKE) MPAJ, Ir. Ts. Zafrul Fazry Mohd Fauzi. kepada ketua delegasi iaitu Khairilazhar Ismail selaku Pengarah Jabatan Belia, Masyarakat & Landskap MPAJ di Stadium MPAJ, Pandan Perdana baru-baru ini.


162 terima darjah, pingat kurniaan Pemangku Raja Pahang
Oleh NORHAFIZAN ZULKIFLI

8 Disember 2022, 4:53 pm
PEKAN – Seramai 162 individu menerima darjah dan pingat kebesaran Pemangku Raja Pahang, Tengku Mahkota Tengku Hassanal Ibrahim Alam Shah Ibni Al-Sultan Abdullah Ri’ayatuddin Al-Mustafa Billah hari ini.
Hakim Mahkamah Tinggi Malaya Mahkamah Tinggi Shah Alam, Yang Arif Datuk Indera Abd Halim Aman mendahului senarai antara 12 penerima Darjah Sri Sultan Ahmad Shah Pahang (SSAP) yang membawa gelaran Dato’ Sri.
Turut menerima darjah yang sama, Ketua Polis Perak, Datuk Mohd Yusri Hassan Basri dan Ketua Setiausaha Kementerian Pembangunan Usahawan dan Koperasi, Datuk Suriani Ahmad.
Selain itu, Ketua Pengarah Majlis Amanah Rakyat (MARA), Datuk Azhar Abdul Manaf; dan Pengarah Pengurusan Ibu Pejabat Polis Diraja Malaysia Bukit Aman, Datuk Zaini Jass juga merupakan antara penerima SSAP.
Dalam masa sama, seramai 45 penerima dikurniakan Darjah Indera Mahkota Pahang (DIMP) yang turut membawa gelaran Datuk antaranya ialah Pegawai Daerah Jerantut, Khairun Nissa Aris; Ketua Jabatan Siasatan Jenayah Ibu Pejabat Polis Kontinjen (IPK) Pahang, Mohd Yusri Othman; dan Ketua Pegawai Eksekutif Pengurusan Air Pahang Berhad (PAIP), Saiful Zaini Mohd Bokhari.
Di dalam majlis berkenaan juga, seramai empat individu telah dikurnia Darjah Sri Indera Mahkota Pahang (SIMP) yang membawa gelaran Datuk Indera antaranya ialah Pengarah Kesihatan Negeri Pahang, Datuk Dr. Nor Azimi Yunus dan Ketua Pegawai Eksekutif Yayasan Pahang, Datuk Mahmud Mohd Nawawi.

Manakala seramai 11 penerima pula telah dikurniakan Darjah Sultan Ahmad Shah Pahang (DSAP) yang membawa gelaran Datuk termasuk kepada Timbalan Setiausaha Kerajaan Pahang, Datuk Dr. Mohd Zakaria Ibrahim dan Datuk Bandar Kuantan, Datuk Hamdan Hussin.
Selain itu juga seramai lapan individu menerima Darjah Setia Ahmad Shah Pahang (SAP) 13 penerima Darjah Setia Mahkota Pahang (SMP), sembilan penerima Darjah Ahli Ahmad Shah Pahang (AAP) dan 15 penerima Darjah Ahli Mahkota Pahang (AMP).
Manakala seramai 17 individu menerima Pingat Khidmat Cemerlang (PKC), 14 penerima Pingat Kelakuan Terpuji (PKT) dan 14 penerima Pingat Jasa Kebaktian (PJK).
Majlis istiadat berkenaan telah diadakan sempena Memuliakan Ulang Tahun Hari Keputeraan Yang Ke-63 Kebawah Duli Yang Maha Mulia Sultan Pahang bertempat di Balai Rung Seri Istana Abu Bakar di sini.
Turut mencemar duli Yang diPertuan Agong Al-Sultan Abdullah Ri’ayatuddin Al-Mustafa Billah Shah dan Permaisuri Agong, Tunku Hajah Azizah Aminah Maimunah Iskandarian serta anakanda baginda.
Hadir sama, Menteri Besar Pahang, Datuk Seri Haji Wan Rosdy Wan Ismail, Setiausaha Kerajaan Pahang, Datuk Seri Dr. Salehuddin Ishak, Mufti Pahang, Datuk Abdul Rahman Osman dan barisan Exco Kerajaan Pahang. – KOSMO! ONLINE